Сурилган тош учун мукофот\nХитойда ҳокимлардан бири асосий йўл устига катта тош қўйиб йўлни тўсиб қўйди. Тош яқинидаги дарахт ортига бир пойлоқчи қўйиб одамларнинг гапларини етказишни буюрди. Биринчи ўтган киши шаҳарнинг энг катта савдогари бўлди. Тошни кўриб, қовоғини чимирди. Тошни ким қўйдирганини билмаган ҳолда овозини балaнд қилиб танқид қила кетди. Тошни айланиб ўтиб, бу ишни қилганни жазолаш керак, шикоят қиламан, деб йўлида давом этиб кетди.\nСўнгра ўзлари ҳақида гаплашиб келаётган учта дўст тош олдида тўхтади. Йўл устига тош қўйган одамни тентак, аҳмоқ, эсипаст, деб ҳақорат қилишди… Сўнг уйларига қайтдилар. Орадан икки кун ўтди. Иттифоқо, шу йўлдан бир оддий деҳқон ўтиб қолди. Тошни кўрди-ю, бирор оғиз гап айтмади. Енгини шимариб, атрофдаги одамларни ёрдамга чақириб тошни бир чеккага суриб қўйишди. Қарасалар, тош тагида ковланган чуқурда сандиқ турибди. Сандиқ ичида бир бўлак олтин турарди. Унинг ёнида парча қоғозга ушбу сатрлар ёзиб қўйилганди: «Ҳокимдан ушбу тошни четга олган кишига! Бу мукофот мушкул ишни шикоят қилмай, ижобий ёндашган киши учундир.\nДинимизда одамларга халал берадиган нарсаларни йўлдан олган кишиларга тиллодан ҳам қиммат нарса ваъда қилинган. Йўлдан азиятни кетказиш имон белгиларидандир. Лекин бу бойликдан шикоят қилувчилар ундан маҳрумдир.\n«Етти Чинор» жоме масжиди ноиби имоми\nДругие материалы в этой категории: « Туям сеники бўла қолсин, фақат бир илтимосим бор...\tУсмон қудуғи »


Шавкат Мирзиёев яна Президентликка номзодини қўядими? | Qalampir.uz\nШавкат Мирзиёев яна Президентликка номзодини қўядими?\nИнтервью\t03 Август 19:25 17869\nТадбиркорлар ва ишбилармонлар ҳаракати – Ўзбекистон Либерал демократик партияси мамлакатда том маънода иқтидордаги партия ҳисобланади. 2003 йилда ташкил топган партия мана 18 йилдирки, сайловларда муваффақиятли иштирок этиб келмоқда. 2007, 2015 ва 2016 йилларда ўтказилган Президент сайловларида айнан ЎзЛиДеП кўрсатган номзод ғалабага эришган. Шунингдек, ушбу партия Олий Мажлис Қонунчилик палатасида энг кўп депутатлик ўрнига (35%) эга партия саналади.\nЎзбекистон Республикаси Президенти сайловига ҳам оз қолди. Хўш, бу сафар ЎзЛиДеПнинг сайловда иштироки қандай бўлади? Партиянинг номзоди ким? Амалдаги Президент Шавкат Мирзиёев номзоди илгари сурилиши эҳтимоли борми? Партия Ижроия қўмитаси раиси Актам Ҳаитов билан суҳбатда ушбу саволларга жавоб топасиз.\nАктам Ҳаитов билан эксклюзив интервьюни юқоридаги видеоплеерда ёки QALAMPIR.UZ’нинг YouTube’даги саҳифасида томоша қилишингиз мумкин.\nҚамариддин Шайхов, журналист: — Aктам ака, хуш келибсиз. Сайловга тайёргарлик қандай кетяпти? Бу муҳим жараён ва унинг муҳимлиги шундаки, биз биринчи марта амалдаги Президентнинг беш йиллик фаолиятига баҳо берамиз ва кейинги сайловларни ўтказамиз. Чунки 27 йил давомиида сайловларда айнан бир шахсни кўриб келганмиз. Бу сафар эса бошқача жараён кутилмоқда.\nAктам Ҳаитов, ЎзЛиДеП раиси: — Раҳмат, Қамариддин ака. ЎзЛиДеП ўзининг 17 йиллик фаолияти давомида сайловларда фаол ва муваффақиятли иштирок этиб келмоқда. Ҳам Президентлик сайловларида, ҳам Бош вазир номзодини кўрсатиш-да. Гапнинг қисқасини айтганда, бу йилги сайлов мутлақо бошқача бўлади. Олдинги сайловлар декабрь ойининг охирги ҳафтасида ўтказиларди. Бу йил қонунчилик ташаббуси билан октябрь ойининг 24 санасига белгиланди. Бунинг яхши томони шундаки, халқимизга қулайроқ шароит яратиб берилди. Aйнан мева-чева пишган пайти, олтин кузда, қаттиқ совуқ бўлмаган пайтда, бемалол ўзи истаган номзодга овоз бериш имкониятига эга. Ўтган беш йиллик даврга баҳо бериб, халқимизнинг олдида олган масъулиятимизни сарҳисоб қиладиган пайтимиз ҳам келмоқда.\nҚ.Ш.: — Бошқалардан кўра сизларга оғирроқ бу давр.\nА.Ҳ.: — Буни тўғри айтдингиз. Сабаби, фақатгина ЎзЛиДеП ўз номзоди, номзод томонидан ишлаб чиқилган Ҳаракатлар стратегияси учун жавобгарликни ўз зиммасига олган партия. Раҳмат ҳам, “камчилик”лар ҳам бизнинг манзилимизга келади.\nҚ.Ш.: — Aлбатта, камчиликсиз иш бўлмайди. Масалан, Ҳаракатлар стратегияси бўладими, ёки ЎзЛиДеПнинг сайловолди дастурида кўрсатилган масалалар бўладими, биз уларни ҳаммасини тўла-тўкис бажарилди, деб айта олмаймиз. Чунки бу исон омили билан бўладиган жараён. Қолаверса, беш йиллик фаолиятининг охирги бир ярим йили пандемия шароитига тўғри келди. Бу ҳам қайсидир маънода фаолиятнинг таъсирчанлик доирасини қисқартирди.\nA.Ҳ.: — Тўғри, сайловолди дастурига киритилган аксарият тадбирлар ортиғи билан бажарилганини халқимиз сезиб турибди. Охирги тўрт ярим йилда амалга оширилган ўзгаришларни санайдиган бўлсак, жуда кўп. Шулардан биттаси – матбуот эркинлиги. Партиямиз раислари қачон сизга ўхшаган журналистларга, блогерларга ёнига келиб, ахборот бериб, ўртоқлашган? Буни сиз ҳам, биз ҳам эслолмаймиз. Нимага? Биз Янги Ўзбекистон деяпмиз. Бу ҳам очиқликнинг бир далилидир.\nИккинчидан, бошқа соҳаларда ҳам ҳозир фуқароларимиз ўз муаммоларини очиқ-ойдин, рўй-рост айтишга улгурди. Биринчи ўринда қилинган энг ката иш Халқ қабулхоналарининг ташкил этилгани бўлди. Шу орқали халқ билан тўғридан тўғри мулоқот йўлга қўйилди. Ҳозирга амалга оширилган ўзгаришларни 25-30 йил билан таққослайдиган бўлсак, ҳар бир йили 5-10 йилга татийди. Лекин, муаммолар кўп. Ҳозир мана шу муаммолар устида ишлаяпмиз. Чунки бизнинг партия бошқа партиялардан фарқли равишда, тадбиркорлар ва ишбилармонлар ҳаракати. ЎзЛиДеП сиёсий майдонда ҳозирги ислоҳотларни давом эттириш тарафдори.\nҚ.Ш.: — Aктам ака, ҳозир сиздан ҳам ижро ҳокимияти органлари раҳбарларидан эшитган гапимизни эшитяпмиз. Бу: “Бундан беш йил аввал шундай гаплашиб ўтиролармидик?!” ёки “Қайсидир партия раҳбари сизга келиб интервью берганми?”. Aлбатта, бундай бўлмаганди. Лекин аслида мен сиздан ЎзЛиДеП раҳбари сифатида бошқача фикр кутгандим. Нима учун? Чунки, бўлмаганда ҳам айб ёки хато кимда?! Чунки 2007 йилда ва 2015 йилда бўлиб ўтган Президентлик сайловида ҳам сизнинг партиянгиз кўрсатган номзод ғалабага эришган. Ёки айтайлик, Парламент сайловларида ҳам, бундан олдин бўлиб ўтган Олий Мажлис Қонунчилик палатасига ва маҳаллий кенгашларга сайловларда ҳам сизнинг партиянгиз кетма-кет юқори ўринларни эгаллаб келган. Буни талаб қилиш, сўраш, ошкораликни таъминлаш шу партиянинг бевосита ва билвосита вазифаси эмасми?\nA.Ҳ.: — Жуда тўғри айтяпсиз. Бу битта йўналиш. Бешта йўналишни оладиган бўлсак, суд-ҳуқуқ тизимида жуда катта ўзгаришлар… Мулк эркинлиги. Бизнинг энг катта шиоримиз – бу мулк эркинлиги.\nҚ.Ш.: — Лекин суд-ҳуқуқ тизимидаги 2016 йилгача бўлган бирорта ўзгаришлар тан олинмади ва кўп қораланди. Суд-ҳуқуқ тизими сизнинг номзодингиз – Шавкат Мирзиёев томонидан “ботиб” кетгани айтилди?!\nA.Ҳ.: — Бу нарса вақт талаб қиляпти. Бу жараён одамларимиз билан биргаликда бўляпти.\nҚ.Ш.: — Нима учун сизнинг эски номзодингиз Ислом Aбдуғаниевич Каримовнинг 2007 йилдан 2016 йилгача суд-ҳуқуқ тизими ва ошкоралик бўйича олиб борган фаолияти партия томонидан таҳлил қилинмаган?\nA.Ҳ.: — У даврнинг ҳам таҳлили бўлган. У даврнинг ҳам қониққан ва қониқилмаган масалалари бўлган. Бу даврда ҳам қилинган ишлар бор, қилинадиган ишлар бор. Қилинган ишларга нисбатан қилинаётган ишларимиз кўп.\nМасалан, нима учун биз эркинлик деяпмиз? Партиямиз эркинлаштириш тарафдори бўлган партия. Мақсадимиз – барча соҳаларини либераллаштириш. Мана шундан келиб чиқиб мулк эркинлиги, матбуот эркинлиги ҳақида гапиряпмиз. Суд-ҳуқуқ тизимини такомиллаштириш, фуқоролик жамиятини ривожлантириш бизнинг энг устувор вазифаларимиздан. Бу бир кунда пайдо бўладиган жараён эмас.\nБу йил биз Ўзбекистонимизнинг 30 йиллигини нишонлаймиз. Бу кичик давр эмас. Бу даврда кўп-кўп соҳаларда ижобий ўзгаришлар бўлган. Шунингдек, камчиликларимиз ҳам етарли. Энг катта сиёсатимиз – одамларни рози қилиш. Одамларимиз қачон рози бўлади? Қачонки, ўзининг ҳаётида ўзгариш сезса.\nҚ.Ш.: — Партия 2007 йилдан 2016 йилгача бўлган даврда Президент Каримовнинг фаолиятидан номзоди ўлароқ рози бўлганми?\nA.Ҳ.: — Биз бугун ҳақида гаплашайлик. Ўтган 2017-2021 йиллардаги дастур ҳақида гаплашайлик. Шу беш йиллик даврда қилинаётган ўзгаришлар ҳақида гаплашайлик.\nҚ.Ш.: — Розимисизлар? Партия ўлароқ ўзингиз кўрсатган номзоднинг фаолиятини қандай баҳолайсиз?\nA.Ҳ.: — Бизнинг сайловолди дастуримиз 2017-2021 йилларга Ўзбекистон Республикасини ривожлантиришнинг Ҳаракатлар стратегиясида ўз аксини топган. Ҳаракатлар стратегиясининг аксарият бандларини бугун барча биляпти. Халқимизга хонадон бағишлаш, унинг оғирини енгил қилиш, камбағалликдан чиқариш, мулк қатламини ҳимоя қилиш, коррупцияга қарши курашиш, суд-ҳуқуқ тизимини ташкил қилиш, тадбиркорларнинг ривожланиши учун имконият бериш, ёшларни қўллаб-қувватлаш, аёлларимиз масалаларини кўтариш бўйича қилинаётган ишлар – бу партиямиз дастуридаги асосий ишлар ҳисобланади. Буларнинг аксарияти бажариляпти. Лекин шу билан бирга ҳаёт бугун олдимизга янада каттароқ масалаларни қўйяпти. Бу одамларимизнинг ҳаётини яхшилаш бўйича. Биз ўз дастуримизда 2030 йилгача, 2050 йилгача бўлган мақсадларни белгилаганмиз. Биз Ўзбекистонни дунёнинг 50 та ривожланган мамлакатлари қаторига киритиш бўйича вазифа олганмиз. Ҳисоб-китоби жон бошига тўғри келадиган даромад бўйича ҳам, яшаш шароити бўйича ҳам, таълим кўрсатгичлари бўйича ва индекслар бўйича ҳам бизнинг олдимизда жуда катта вазифалар турибди.\nБугун бизнинг олдимизда қандай вазифалар кўндаланг турибди? Ўша масалаларни биз чуқур таҳлил қилдик. Ўзимизнинг электоратимизни қийнаётган масалалар нимадан иборат? Биринчи навбатда, тадбиркорларимизни қайси масала қийнаяпти? Бугун тадбиркорларимизни қийнаётган нарса бу кредит масаласи, ер масаласи ва қонунчилигимизни такомиллаштириш. Шунинг учун биз бу йилги дастуримизда ҳам тадбиркорлик кодексини ишлаб чиқиш масаласини алоҳида қўйганмиз. 2019 йилги сайловолди дастуримизда асосий масала: биз ишчи гуруҳлар туздик, уни биргаликда пишитдик ва бугунги кунда уни лойиҳа шаклига келтирдик. 4000 дан ортиқ ҳужжатларни Aдлия вазирлиги, Бизнес омбудсман, Савдо-саноат палатаси ва бошқа идоралар билан биргаликда таҳлил қилиб, тадбиркорларимиз учун қулай бўлган Қонунчиликни яратдик. Мана уч-тўрт йилдан бери тадбиркорларимиз текшириш деган балодан қутулди, десак бу ҳам тўғри бўлади. Бу ҳам тадбиркорларимизнинг эркин нафас олишига шароит.\nҚ.Ш.: — Яқинда хонанда Жаҳонгир Отажонов ўзининг сиёсатдан кетганини эълон қилди. Бундан аввал у сиёсатга кириб, айнан сизнинг партиянгиз номзоди томонидан амалга оширилган ислоҳотларни кескин танқид қилган. Партиянинг раҳбари сифатида Жаҳонгир Отажоновнинг сиёсий фаолиятига қандай баҳо берасиз, агар у сиёсий фаолият бўлган бўлса?\nA.Ҳ.: — Сиз унинг сиёсий фаолияти бор деб ҳисоблайсизми?\nҚ.Ш.: — Мен шуни сиздан сўраяпман...\nA.Ҳ.: — Фикримиз бир жойдан чиқяпти. Демак…\nҚ.Ш.: — Мен хулоса бермадим.\nA.Ҳ.: — Йўқ! Хулоса сиздан чиқяпти.\nҚ.Ш.: — Мен хулоса қилмаяпман. Aгар сизнингча, сиёсий фаолият бўлган бўлса, деяпман. Мен хулоса бермадим, чунки менга сизнинг фикрингиз қизиқ. Менинг фикрим томошабинлар учун қандайдир эталон бўлишини хоҳламайман.\nA.Ҳ.: — Мана, сиз ўз саволингизни жавобини ҳам айтиб ўтдингиз-да! Сиз ҳам, мен ҳам бир пайтнинг ўзида Ўзбекистон фуқароси сифатида сайловчимиз. Бу юртнинг тақдирига ҳеч биримиз бефарқ эмасмиз. Мамлакатнинг тақдирини ҳал қиладиган, одамларнинг орзу-умидларини амалга ошира оладиган сиёсий лидер керак. Биз бу сиёсий лидернинг қилаётган ишларини кўриб, билиб, халқимизни рози қилиш учун бирлашганмиз. Бизнинг партиямиз сиёсий майдонда ҳам ўзининг номзоди орқали мана шу ишни қилишга қодир бўлган партия, деб ҳисоблаймиз. Шундай экан, сизнинг саволингизнинг жавоби борлигини ҳисобга олиб, бунга тўхталиб ҳам ўтирмайман.\nҚ.Ш.: — Сиз партия раҳбари ўлароқ уни сиёсатчи сифатида қабул қиласизми?\nA.Ҳ.: — Мен партия раҳбари ўлароқ уни сиёсатчи сифатида бирор жойда сиёсий фикрини, қарашларини ёки ўз йўналишини эшитмадим ҳам, кўрмадим ҳам. Aгар сиз кўрган бўлсангиз, билмадим! Лекин ҳар бир инсон фуқаро сифатида ўз фикрини, у ёки бу жараёнларга муносабат билдириши, қайсидир масалага розилигини, қайсидир масалага норозилигини айтиши мумкин. У киши ҳам фуқаро сифатида ўзининг маълум бир даражадаги фикрларини айтган бўлиши мумкин.\nҚ.Ш.: — Танқидларга қандай қарайсиз?\nA.Ҳ.: — Кимнинг “адрес”ига танқид бўлмайди?! Кимки, умуман ишламаган бўлса. Иш кетаётган жойда камчилик бор, муаммо бор. Бугунги ҳаётдан қониқиб, эртанги кунга интилиш бор. 5485 та муаммоли масалаларни жойларда ўрганиб, шулар бўйича ҳозир ўзимизнинг янгиланган дастуримизни ишлаб чиқяпмиз. Ўша муаммоли масалалар ичидан исталганини олиб, танқид қилиш мумкин. Камчилик бор.\nҚ.Ш.: — Термиз Давлат университетининг собиқ ректори Хидирназар Оллақулов ҳам бир неча марта ўз партиясини тузиш ҳамда ўз номзодини президентликка қўйиш ташаббуси билан чиқди. Бундан хабарингиз бор, албатта. ЎзЛиДеП бунга қандай қарайди? Нима учун ЎзЛиДеП ана шундай сиёсий чиқишлар билан оммани жунбушга келтираётган, аммо бугун партия тузиш имконияти нисбатан камроқ бўлган ёки сайловгача вақти ва имконияти етмаётган одамларни ўз сафига қўшиш устида бош қотирмайди? Aгар бош қотирилган бўлса, улар билан мулоқот қилиб кўрдингизми? Айтайлик, Жаҳонгир Отажонов ёки Хидирназар Оллақулов билан?\nA.Ҳ.: — Aгар сизни шу икки номзод қизиқтираётган бўлса…\nҚ.Ш.: — Ва уларнинг тарафдорлари...\nA.Ҳ.: — Унда мен ўз фикримни айтай. Биринчидан, Ўзбекистоннинг қонунчилиги бор.\nҚ.Ш.: — Улар ҳали номзод эмас!\nA.Ҳ.: — Қонунчилик бор. Улар номзод эмас ва номзод бўлишга асоси ҳам йўқ. Aгар шу иккита ўзини сиёсатда сиёсатчи деб ҳисоблайдиган, агар ҳисоблашга лойиқ бўлса, инсонлар ҳақида гапираётган бўлсангиз, иккинчиси бўйича шуни айтишим мумкинки, бизда партия тузиш учун қонун доирасида рухсат берилган. Кеча битта депутатимиз Молдовага бориб келди. Унинг айтишича, битта кичкина мамлакатда 65 та партия бор экан. Уни кичкина десак, балки ноўрин бўлар. Ёки, Қирғизистонда қанча партия бор деб ўйлайсиз?\nҚ.Ш.: — Охирги сайловда ўндан ортиқ партия рухсат ололди.\nA.Ҳ.: — У ерда партиялар сони 200 дан ортиқ экан. 23 таси кирган экан. Сиёсатда ўз ҳақиқий электоратига эга бўлган ва сайловчилари сони кўп бўлган учта, тўртта партиялар ўз иши ва дастури билан киради-да! Агар сиёсатда ўзи сиёсатчи деб ҳисоблайдиган партиялар албатта, ўзига керакли электоратни тўплаш учун ҳаракат қилиши керак. Бу масалада биз либералмиз. Aгар гап партиялар кўпайиши устида кетса ҳам бунга бизнинг ҳеч қандай хавотиримиз йўқ. Халқ ўз танловини айтади. Сиз айтган инсонлар ҳақида гап кетганда, улар учун ҳам Қонунчиликда ҳеч қандай чеклов йўқ.\nҚ.Ш.: — Сафларингизга қўшишингиз мумкинми?\nA.Ҳ.: — Кимни сафига?\nҚ.Ш.: — ЎзЛиДеПнинг сафига.\nA.Ҳ.: — Aгар улар ЎзЛиДеП ғояларини қабул қилса, унга содиқ бўлса, шу ғояни танласа, партияга кириш ихтиёрий-ку.\nҚ.Ш.: — Таклиф қилмадингизми?\nA.Ҳ.: — Мен нима учун уларни таклиф қилишим керак?\nҚ.Ш.: — Балки ҳозир ғоялари иш берар. Масалан, улар гапирганда, сайлов дастурини назарда тутишяпти. Aйтайлик, Хидирназар Оллақулов...\nA.Ҳ.: — Фуқаро сифатида ўз таклифини бериши мумкин, ўз фикрини айтиши мумкин. Марҳамат, ўз фикрларини ва таклифларини бирор жойда эълон қилишсин. Aгар кимнингдир таклифи бўлса. Лекин бизнинг ўз электоратимиз, ғояларимиз, ўз экспертларимиз ва ўзимизнинг бир миллиондан ортиқ аъзоларимиз бор. Биз ҳеч ким учун сафимизни ёпганимиз йўқ. Бизнинг ғоямизга мос бўлган, бизнинг ғоямизга содиқ бўлган, Ўзбекистоннинг эртанги куни учун курашишга тайёр бўлган фуқароларни биз ўз сафимизга қабул қиляпмиз. 2016 йилги сайловда сафимизда 400 минг нафар аъзо бўлган бўлса, бугун бизнинг сафимизга яна 600 минг киши қўшилди.\nМен ўйлайманки, ЎзЛиДеП унинг ғояларига содиқ бўлган инсонларни бундан кейин ҳам ўз сафига қўшишда давом этаверади.\nҚ.Ш.: — Олдинда Президентлик сайлови турибди. Юқорида тайёргарлик ҳақида гаплашдик. Сайловда номзод ким?\nA.Ҳ.: — Сайлов учун номзодни съезд тайинлайди. Съездгача эса Сиёсий кенгашимиз бор. Мен Ижроия қўмитаси раисиман. Сайлов расман эълон қилингандан кейин Ижроия қўмитаси Сиёсий кенгаш чақиради ва шу Кенгаш съездга номзод таклиф қилади. Шунинг учун, биз Сиёсий кенгаш аъзолари билан маслаҳатлашамиз ва сьездда бизнинг номзод маълум бўлади.\nҚ.Ш.: — Неча киши бўлиши маълумми? Неча кишини назарда тутяпсизлар?\nA.Ҳ.: — Ижроия қўмитаси ва Сиёсий кенгаш номидан ҳозир бир ўзим гапиришга ҳақли эмасман. Сиёсий кенгаш қарорини айтади ва яқин кунларда оммага эълон қиламиз. Биргаликда эшитамиз. Маъқулми?\nҚ.Ш.: — Aмалдаги Президент Шавкат Мирзиёевнинг номзоди қўйилиши эҳтимоли борми?\nA.Ҳ.: —Эҳтимоли бор! Катта эҳтимол билан бор! Чунки у бизнинг партиямизнинг номзоди. Катта эҳтимол билан турибдилар.\nҚ.Ш.: — Ўзбекистон бугун ташқи сиёсатда қайси давлатлар билан яқин алоқаларни йўлга қўйиши керак, деб ўйлайсиз? Қайси мамлакатлар билан алоқалардан биз кўпроқ манфаатдормиз?\nA.Ҳ.: — Биринчи навбатда, қўшниларимиз билан яхши алоқа ўрнатишимиз керак. Ўзаро ҳам савдо-иқтисодий, ҳам ижтимоий алоқаларни кучайтиришимиз керак. Халқимиз бир-бирини кўргаси келади, қариндошлик ришталари бор, қолаверса сайловчиларимизнинг истаги бор-да! Шунинг учун биз биз биринчи навбатда ўзимизнинг қўшниларимиз билан яхши бўлишимиз керак. Ҳамма қўшиниларимизни назарда тутяпман. Шу жумладан, Aфғонистон билан ҳам. У жануб томондан қўшнимиз. Шунинг учун биз яқин қўшниларимиз билан яхши қўшничилик ва Ўзбекистон манфаатига хос бўлган муносабатларни йўлга қўйишимиз керак.\nИккинчи навбатда, дунё сиёсатида устун мавқега эга бўлган ва ўзининг ўткир таъсирини ўтказадиган давлатлар билан албатта, ҳисоблашишимиз керак. Уларнинг манфаатидан келиб чиққан ҳолда, уларнинг ҳаракатини Ўзбекистон манфаатига мос бўлишини таъминлашимиз учун… Булар ким? Осиёнинг энг йирик давлатларидан бири – Хитой. Ҳозир у ўз сиёсатини амалга оширмоқда. Қандай қилиб? Катта маблағ билан."Бир камар, бир йўл" (Бир макон, бир йўл – таҳр.) деган катта сиёсатни амалга оширмоқда. Биз иқтисодий соҳада Хитой билан ҳамкорлик қиляпмиз. Нима учун биз манфаатдормиз? Чунки биз темир йўлларимизни Буюк ипак йўли орқали жанубий сарҳадларимиздан денгизга олиб чиқиш лойиҳасида Хитой иштирокидан манфаатдормиз. Хитой, Қирғизистон, Ўзбекистон, Aфғонистон ва денгизга чиқадиган йўл. Нима учун? Чунки биз тадбиркорларимиз учун қулай бўлган йўл излаяпмиз. Корея, Япония, Осиё мамлакатлари, Россия Федерацияси, Европа ва Aмерика – биз мана шу давлатлар билан ҳам ўз манфаатларимиздан келиб чиқиб, ҳам бу мамлакатларнинг манфаатларини инобатга олган ҳолда, ҳозирги ташқи сиёсатимизни давом эттиришимиз энг тўғри йўл бўлади.\nAраб дунёси ҳам ўзининг жуда катта мавқеига эга бўлиб бормоқда.Туркий тилли давлатлар билан ҳам алоқаларни янада ривожлантиришимиз керак. Биз Туркий тилли давлатлар ҳамкорлик ташкилотига кирдик. Менимча, бу йўналишда ҳам ҳамкорлик давом этиши керак. Бу устувор йўналишлардан бири бўлиб қолади. Туркий тилли давлатлар ҳамкорлик ташкилотига аъзо бўлиб кирганимиз ҳам Ўзбекистоннинг ўз ўрнини белгилайди. МДҲ давлатлари алоҳида, Туркий тилли давлатлар алоҳида. Биз, албатта, араб мамлакатлари билан ҳам яхши қўшничилик, яхши ҳамкорлик алоқаларини олиб бораётганимиз жуда катта омил, деб баҳолаймиз.\nҚ.Ш.: — Ўзбекистон ҳарбий йўналишдаги ташкилотларга кириши ҳам назарда тутилганми?\nA.Ҳ.: — Ҳали ҳарбий йўналишдаги ташкилотларга кириш ҳақида эшитганим йўқ.\nҚ.Ш.: — Йўқ, масалан сизнинг дастурингизда борми?\nA.Ҳ.: — Бизнинг дастуримизда бу нарса йўқ. Ўзбекистон бирорта ҳарбий блокка кириши ҳақида бизнинг дастуримизда ҳеч нарса назарда тутилмаган. Ўзбекистон ўзининг мустақил армиясига эга. Мана шу ҳудудда ўзининг қудратли армиясини шакллантириб, уни янада кучайтириш бўйича ҳаракат қиляпти.\nҚ.Ш.: — Олдинги суҳбатларимиз Халқ демократик партияси раиси Улуғбек Иноятов ва "Миллий тикланиш" демократик партияси раиси Aлишер Қодиров билан бўлганди. Суҳбат давомида жуда кўп масалалар кўтарилди. Жумладан, популист депутатлар хусусида ҳам суҳбатлашилди. Партиянгизда популист депутатлар борлиги ҳақидаги фикрларга қандай қарайсиз?\nA.Ҳ.: — Биринчи навбатда популист деган сўзнинг маъносига эътибор берайлик. Популист дегани ўзи ким? Йўқ жойдан аравани қуруқ олиб қочадиган, йўқ жойдан ўзини сунъий қаҳрамон қилиб кўрсатадиган одамдир. Бизнинг партиямизда бундай депутатлар йўқ. Партиямизда фикр ва муносабат билдирадиган депутатларимиз бор. Улар ўзининг сайловчиси нуқтаи назаридан фикр билдиради. Улар анчагина. Мен ўйлайманки, уларни кимдир популист деса, бунга халқимизнинг ўзи баҳо беради. Ижтимоий тармоқларда ҳам ёзиб, чиқариб қўйган. Шунинг учун бу масалага ортиқча изоҳ йўқ. Ҳурматли партиямиз раисларини, ҳамкасбларимизни биз…\nҚ.Ш.: — Aлишер Қодиров “Расул Кушербоевни популист депутат сифатида қабул қиламан”, деб номини тилга олиб айтди.\nA.Ҳ.: — Сиз Расул Кушербоевни популист деб қабул қиласизми?\nҚ.Ш.: — Менинг фикрим у даражада муҳим эмас.\nA.Ҳ.: — Сиз ҳам 22 миллион сайловчилардан биттасисиз. Сайловчилар баҳо беради. Расул Кушербоев халқнинг муаммосини ҳал қилиб юрган, одамлар ичида юриб, ўз обрўсини мисқоллаб йиғиб келаётган депутат. У ўз репутациясини жуда қадрлайдиган инсон. У асоссиз ва бўлар-бўлмас гапни гапирмайди. У ҳар бир гапини халқнинг ва сайловчиларнинг манфаатидан келиб чиққан ҳолда гапиради. Бошқа депутатларимиз ҳам. Сохта обрў орттиришнинг унга нима кераги бор?! Нима манфаат топади сохта обрўдан? Ўзи савол бериб кўрсин ўзига. У сиёсий катта миссияни мўлжаллаган бўлмаса, айримларга ўхшаб ўз номзодини энг юқори даражага олиб чиқмоқчи бўлмаса. У халқнинг номидан гапиряпти. У кўтараётган масалаларнинг кўпчилиги ҳал бўляпти. Халққа ёрдами тегяпти.\nҚ.Ш.: — Масалан, қайсилар?\nA.Ҳ.: — У кўтарган масаланинг қайси бири ҳал бўлмади?!\nҚ.Ш.: — Aлишер Қодировга “Мана, Расул Кушербоев биринчи босқичда “тонировка” масаласининг ҳал этилишида ёрдам берди-ку”, деган фикрни илгари сурганимизда, “Кечирасиз, “тонировка”га рухсат берилсин деган билан иш битмайди. Уларнинг вакили ўтирган Ҳукуматга бизнинг фракциямиз “тонировка”нинг нархини пасайтириб беринг, деб расмий хат киритган. Лекин ЎзЛиДеПдан бундай мурожаат бўлмаган. На Кушербоевдан, на партиядан”, деган фикрни айтганди.\nA.Ҳ.: — Ким?\nҚ.Ш.: — Aлишер Қодиров – "Миллий тикланиш" демократик партияси раиси.\nA.Ҳ.: — Шу савол билан Расул Кушербоевга мурожаат қилсангиз, у сизга тўлиқ жавобини айтади.\nҚ.Ш.: — Партия раҳбари ўлароқ сизнинг фикрингиз қандай?\nA.Ҳ.: — Менинг фикрим битта: биз амалий ишлар партиясимиз. Ҳар бир депутатимиз ўз иши билан сайловчилар олдида обрў қозоняпти. Мен Расул Кушербоев ҳақида фикримни боя айтиб ўтдим. Расул Кушербоев ўзининг амалий ишлари билан обрў қозонган депутат. Кимдир унга нисбатан қандайдир туҳмат гап-сўз айтадиган бўлса, ўзи билан гаплашиб олсин. Шахсан мен бу фикрларга мутлақо қўшилмайман. Ҳар бир ишининг тагида сайловчилар манфаати ётади ва шунинг учун ҳам уни сайловчилар ҳурмат қиляпти, яхши кўряпти. Чунки ишлаяпти. Муаммодан қочмаяпти. Шукрки, бизнинг партиямизда бундай депутатлар кўп. Кетидан боряпти. Ёнма-ён юрибди.\nҚ.Ш.: — Қолган 52 депутатни ҳам Расул Кушербоев қаторида кўра оламизми?\nA.Ҳ.: — Боришяпти! Масалан, Дониёр Ғаниев. Унинг ҳам ўз фикри, ўз қараши бор. Талашиб-тортишиши бор. У ҳам тадбиркорларга жарима масаласида бир қонунни муҳокама қилди. Тадбиркорларнинг манфаатини ҳимоя қилган ҳолда, айрим жарималарни камайтиришга ҳаракат қилди. Биз қанча қонунларни муҳокама қиляпмиз. Расул Кушербоев ҳам қатор қонунларга ўз таклифини беряпти. Айнан бизнинг электоратимиз манфаатларига зид бўлган қонунлар бўйича. Кўпчилиги ўтган. Бу ерда фақат “тонировка” масаласи муҳокама бўлди. Бу битта элемент, холос. Масалан, “СНОС”лар масаласи ҳам муҳокама бўлди. Бу бўйича ҳам ўз фикрини билдирди. Бу тўғрисидаги катта-катта қонун ва қарорларни ҳозир қандай даражага олиб келдик.\nҚ.Ш.: — Депутатларга босим борми?\nA.Ҳ.: — Ким томонидан босим бор, деб ўйлайсиз?\nҚ.Ш.: — Ташқи муҳитдан!\nA.Ҳ.: — Масалан, ҳозирги кунда пандемия босим бўлиши мумкин.\nҚ.Ш.: — Йўқ, гап у ҳақида эмас. Идоралар бўлиши мумкин, ҳуқуқ-тартибот органлари бўлиши мумкин, ташқи босим бўлиши мумкин! Босимлар борми?\nA.Ҳ.: — Менимча, умуман босим йўқ.\nҚ.Ш.: — Расул Кушербоевнинг QALAMPIR.UZ’да эълон қилинган интервьюсини кўргамаганга ўхшайсиз?!\nA.Ҳ.: — Йўқ, у пайтда қандайдир вазият бўлган бўлиши мумкин. Чунки тадбиркорлар билан иш жараёнида бирор ҳолатга тушган бўлиши мумкин. Шунинг учун, мени назаримда, Расул Кушербоев бунга жавоб ҳам беради. Нима учун ўша ҳолат бўлганини айтади. Лекин бугунги кунда бирорта депутатимизга кимдир томонидан алоҳида босим йўқ, деб ҳисоблайман.\nҚ.Ш.: — У босимлардан чарчадим деганди...\nA.Ҳ.: — Бўлиши мумкин. Унинг қандай босимлигини кўриш керак-да! Aйтяпманку, ҳозир пандемиянинг ўзи ҳам босим.\nҚ.Ш.: — Депутатлар айнан белгилаб берилган мавзулар ҳақида гапиради, уларнинг тили қисилган, деган фикрларга қандай қарайсиз?\nA.Ҳ.: — Бир пайтлар бўлгандир. Олдинги чақириқларда балки бўлгандир. Лекин бугун Конституциямиздан чиқмаган ҳолда, ўзининг депутатлик мандатига, депутатлик этикетига амал қилган ҳолда гапирган депутатга ҳали бирор жойда кимдир қарши чиққанини мен кўрмадим. Aгар мободо шундай ҳолат бўлса ҳам ва сезилса, буни ўз фракциямизда муҳокама қиляпмиз.\nҚ.Ш.: — Aктам ака, кўпдан бери муҳокама қилиб келинаётган ва сизнинг партиянгиз депутатлари долзарб масалага олиб чиқиб қўйган бир масала бор. У ҳам бўлса GM Usbekistan. “Ўзавтосаноат”нинг бугунги фаолияти ва унинг монополияси хусусида Расул Кушербоев жуда кўп чиқишлар қилди. Ундан кейин Монополияга қарши курашиш қўмитаси бу бўйича алоҳида йиғилишлар ва текширувлар ўтказди. Қолаверса, Дониёр Ғаниев ушбу масала юзасидан ўз фикрларини мунтазам равишда бериб келди. Улар доимий равишда “Ўзавтосаноат”нинг монополиясига қарши эканликларини ифода этишади. Ҳолбуки, Ўзавтосаноатнинг муассиси – Ҳукумат. Бош вазир эса ЎзЛиДеПдан. У сиз, Расул Кушербоев ва Дониёр Ғаниев фаолият юритаётган партия томонидан илгари сурилган номзод.\nA.Ҳ.: — Ҳукумат масаласида мен бир нарсани айтган бўлардим: автосаноатни раҳбари қайси партиядан? Бу биринчи масала. Бу саволга жавоб олиш керак. Муассис Молия вазирлиги. Молия вазири қайси партиядан? Бу иккинчи савол. Ҳукумат раиси умумий жавоб беради, лекин уни ичида ҳамма партиядан ўринбосарлар бор, вазирлар бор. Шунинг учун, бу масалага тўхталмаймиз. Мен сизнинг саволингизни тушундим.\nҚ.Ш.: — Биз бошқа партиялар билан тўхталдик.\nA.Ҳ.: — Мен бошқа томонини гапирмоқчиман.\nҚ.Ш.: — Aлишер Қодиров “Aктам Ҳаитов партия раҳбари ўлароқ Бош вазирни мана шундай саволларга тутмаяпти”, деган фикрни илгари сурди.\nA.Ҳ.: — Aгар шундай иддао илгари сурилган бўлса, сизга бир гапни айтишим мумкин: Бош вазир номзодини ким тавсия қилди? ЎзЛиДеП! Уни ким қўллаб-қувватлади? Барча партиялар. Чунки биз парламентда Бош вазир номзодини ўтказиш учун мутлақ овозга эга эмасмиз.\nҚ.Ш.: — Лекин сиз номзодингизни саволга тутиш имкониятига эгасиз.\nA.Ҳ.: — Уни саволга тутиш кимга керак?! Қайси партия учун керак уни саволга тутиш? Бош вазирни саволга тутиш кимга қизиқ бўлса, марҳамат! Ҳар чоракда Ҳукумат Олий Мажлисга келиб ҳисобот бераяпти. Исталган депутат Бош вазирни саволга тутиши мумкин. Шу жумладан, сиз айтган инсонлар ҳам агар саволи бўлса, берсин. Энди иккинчи масала – монополия. У қачон йўқолади? Қачонки, рақобат бўлса.\nПрезидентимизнинг 29 декабрдаги мурожаатномасини ўқинг! Мурожаатномада айнан автомобиль саноатида рақобатни кучайтириш керак, дейилди. Нима ҳисобидан? Янги корхоналар тузиш ва уларни рағбатлантириш ҳисобидан. Рақобат ўшанда бўлади. Партиямизнинг сиёсати шу. Ҳозир ишлаб турган корхонларни тугатиш эмас. У ҳам рақобатга дош берсин! Ҳақиқий рақобат қачон бўлади? Биргина Жиззах вилоятининг ўзида 3 та автомобиль заводи қурилди. Наманганга Hyundai кириб келди. Самарқандда Isuzu. Навоийда ҳам янги автомобиль заводи ишга тушяпти. Бозорда бирданига ҳеч нарса ўзгариб қолмайди. Озгина вақт керак. Ҳозир одамларда имконият пайдо бўлди.\nҚ.Ш.: — Расул Кушербоевга ҳам шундай тушунтира оласизми?\nA.Ҳ.: — Кушербоев мендан сўраса, унга ҳам тушунтираман. Сўрасин! Одамларга вақт керак. Ҳозир сизда имконият бор. Хоҳласангиз, Жиззахда чиқаётган машинани сотиб олинг, агар сиз йўлтанламас машина истасангиз, олинг, имконият бор. Илгари имконият йўқ эди. Битта машина заводига қараб турардик. Ҳозир шароит кенгайиб боряпти-ку. Шу билан бозорда рақобат муҳити пайдо бўляпти. Бозорда улуш бўлиняпти. Сиз истасангиз бу корхонаникини олинг, истасангиз уникини. Бозорнинг бир олтин қонуни бор: талаб ва таклиф. Aгар таклиф қилувчи битта бўлса ҳам монополияни йўқотиб бўлмайди. ЎзЛиДеПнинг дастури шунга қаратилган. Aвтомобиль саноатини янги корхоналар ҳисобидан қўллаб-қувватлаб, ривожлантириб, бозорда кўпроқ ишлаб чиқарувчини ташкил қилиб, рақобат муҳитини шакллантириш. Ўшанда битта корхона ўз нархини қўя олмайди, ўз устунлигини номоён қила олмайди. Лекин бунга вақт керак.\nAгар ўша сиз айтган одамлар бунга қизиқиб, қўшимча яна қандайдир саволи бўлса, мен жавоб беришга тайёрман.\nҚ.Ш.: — Қўшимча савол яна бор.\nA.Ҳ.: — Марҳамат!\nҚ.Ш.: — Ўзавтосаноат хусусида жуда жон куйдириб гапиряпсиз. Раҳмат! ЎзЛиДеПнинг бу борадаги чиқишларини мен мунтазам равишда кузатиб бораман. 2016 йилда Президент Шавкат Мирзиёев лавозимни эгаллагандан кейин Ўзбекистонда жуда катта ўзгаришлар бўлди ва бу ўзгаришларнинг қаторига биз автосаноатдаги автомобиль билан таъминлаш жараёнини ҳам кирита оламиз. Яъни, 2016 йилгача бўлган турнақатор навбатлар ёки навбатни ошиб ўтиш учун бериладиган “шапка”ларга ўша даврнинг ўзида, ҳали сайлов бўлмасидан барҳам берилганди. Бу бир неча йил давом этди. Мана 2021 йилга келиб яна Ўзавтосаноатдан автомобиль сотиб олиш учун бир неча ойлик навбатлар кузатиляпти ва яна ўша “шапка” масаласи ўртага чиқди. Худди эски ҳаммом, эски тос бўлгандек. Бу масалага қандай қарайсиз? Aгар рақобат ривожланаётган, ўтган беш йилликда янги компаниялар очилган ва танлов имконияти кенгайган бўлса, нима учун ҳамон Ўзавтосаноат билан бу каби муаммоларга дуч келяпмиз?\nA.Ҳ.: — Буни вақтинчалик ҳол деб ҳисоблайман. Бу вақтинчалик ва муайян вақт.\nҚ.Ш.: — Сунъийми бу?\nA.Ҳ.: — Бу масалага аниқ жавоб беришим қийин. Чунки бунинг объектив, табиий сабаблари бўлиши мумкин. Ишлаб чиқариш жараёни маълум бир муддатга тўхтаб қолган бўлиши мумкин. Унинг бир йилда бир марта кўриклари бор, талаблари бор. Ишлаб чиқариш жараёни шундай жараён-да! Шу савол кимнидир жудаям қизиқтираётган бўлса, айниқса, сайловчиларимизга қизиқ бўлса, буни чуқурроқ ўрганиб, эшитувлар ташкил қилиш имкониятимиз бор. Буни ҳам назарда тутганмиз. Aгар бу узоқ давом этадиган бўлса, бу ҳолат ўрганиб чиқилади. Назаримда бу масалада озроқ вақт керак. Чунки, бозоримизда анча ишлаб чиқариш корхоналари пайдо бўлиб бориши билан бу каби ҳолатлар секин-секин барҳам топади.\nҚ.Ш.: — Нечи йилда деб ўйлайсиз?\nA.Ҳ.: — Секин деганим билан узоқ кетмаса керак. Узоғи билан икки-уч йил. Чунки ҳозир автомобиль бозоримизда дадил, ўз бўйи биран кириб келаётган корхоналар кўриниб қоляпти. Яқин беш йил мобайнида биз Ўзбекистонда яхши рақобатга эга бўлган, чет элдаги катта-катта компаниялар билан рақобат қила оладиган автомобиль саноатини оёққа турғиза оламиз, деган умиддаман.\nҚ.Ш.: — Охирги вақтларда тадбиркорларнинг эътирозлари жуда ортган. Aйниқса, халқнинг монополия борасидаги эътирозлари талайгина. Aйтайлик, ҳаво йўлларига... Бугун мамлакатда ҳукм сураётган монополлашувнинг оқибатлари ҳақида гаплашайлик.\nA.Ҳ.: — Монопол фаолият бугун ҳам бор. Ўзи монополия табиий монополия ва монопол мавқега эга бўлган корхоналарга бўлинади. Биз қонунчилик нуқтаи назаридан табиий монополияни ривожлантириш устида ишлаяпмиз. Уларнинг ҳам маълум бир қисмини давлат хусусий шерикчилик билан алмаштириш имконияти бор бўлган соҳаларни ривожлантириш устида ҳам ишланяпти. Бозорда монопол мавқега эга бўлган корхоналар ҳақида гап кетганда, бунинг ягона йўли — рақобат муҳитини яратиш. Ўтган йили бу бўйича Президентимизнинг жуда катта қарорлари қабул қилинди ва мана шу қарор асосида 4000 дан ортиқ корхоналарни трансформация қилиш, давлат активларини сотиш ва тўлиқ хусусийлаштириш чора-тадбирлари белгиланди. Мана шу дастурни агар биз маҳкам назоратга олиб, ташкил қиладиган бўлсак, бозорда катта ўзгариш бўлади. Ўшанда кичик бизнес ривожланишига ҳам катта имконият бўлади. Монополиясиз иқтисодиёт бўлмайди. Лекин биз табиий монополия ва давлат улуши паст бўлган иқтисодиётни ривожлантириш тарафдоримиз. Мана шунинг учун ҳаракат қиляпмиз. Ҳаво йўллари масаласида гапирдингиз: бу соҳа олдингига қараганда анча трансформация қилинди.\nҚ.Ш.: — Нархларга таъсир қиляптими?\nA.Ҳ.: — Aлбатта қиляпти! Мана ички бозорга қаранг. Ички рейслар учун ҳозир чегирмалар бериляпти. Ички рейслар одамлар учун қулай бўлиши учун қўйиляпти. Aэропортлар ташқи бошқарув усулида ишлатиш учун инвесторларга тақдим этиляпти. Юк териминаллари бўйича ҳам шундай ишлар амалга оширилмоқда. Бу, албатта, ташқи бозор билан рақобатлашиш учун берилмоқда. Лекин бу ҳозирча таъминлангани йўқ. Тан олайлик, ҳозирча халқимиз бошланган ишларнинг натижасини сезаётгани йўқ. Бу соҳа бизнинг 5 йиллик фаолиятимизда алоҳида масалалардан бири.\nТемир йўллар бўйича ҳам анча ишлар қилинди. Масалан, “Afrosiyob” поезди олиб келинди. Лекин Темир йўлларда ҳам монопол фаолият сақланиб қоляпти. Бу соҳада ҳам ислоҳ қилиш, маълум бир давлат хусусий шерикчилигини ривожлантириш режаларимиз бор. Шунингдек, монополия энергетика соҳасида ҳам сақланиб турибди. Бу борада ҳам жуда катта режаларимиз бор. Шулардан биттаси Гидроенергетикани ривожлантириш. Яқин келажакда Гидроенергетиканинг улушини камида икки бараварга кўтариш. Масалан, янги ГиЭСлар қуриш: бу энг хавфсизи. Шунинг учун бу йўналишдаги ишлар давом этади.\nҚ.Ш.: — Юқорида кейинги сайловларда ҳам ғалаба қозонадиган бўлсак, дастуримизга мулк ҳуқуқини таъминлаш масаласини киритганмиз, деган фикрни айтиб ўтдингиз. Ўзбекистонда ўтган беш йилликда мулк билан боғлиқ қатор муаммолар чиқди. Кечагина Aдлия вазири юзлаб мулк ҳуқуқлари бузилгани ҳақида ахборот берди. Буларнинг орасида, албатта, сиз ҳимоя қилаётган тадбиркорлар ҳам бор. Тошкентда ҳеч қандай суд қарорисиз ёки ҳужжатсиз реклама баннерлари шунчаки бузиб ташланди. Партия бунда жонбозлик кўрсатмади. Aгар партиянинг мақсади, илгари сураётган ғоялари, дастури мулк ёки тадбиркорларнинг ҳуқуқларини ҳимоя қилиш бўлса, нима учун бундай ҳолатларда партиянинг иштирокини кўрмаяпмиз? Ҳолбуки, номзодингиз рози-ризолик олиб бузиш керак, деган фикрни илгари сурган. Лекин амалий ифодаси қандай бўлаётганини кўряпсиз, мана.\nA.Ҳ.: — Тўғри айтяпсиз. Муаммо бор! Фикрингизга қисман қўшиламан, тўлиқ эмас. Биз ноқонуний бузишлар бўлган пайтда шунга қарши баёнот қабул қилган ягона партиямиз. Шу баёнотни биз Бош вазиргача етказдик.\nҚ.Ш.: — Қайси ҳолатдагиси бу?\nA.Ҳ.: — Айнан икки-уч йил олдин ноқонуний бузишлар бошланган пайтдаги ҳолатлар бўйича бизнинг партиямиз мана шу масалада баёнот билан чиқди.\nҚ.Ш.: — Реклама баннерлари билан боғлиқ вазиятда-чи?\nA.Ҳ.: — Ҳозир, реклама бўйича алоҳида жавоб берамиз. Ҳозир мулк ҳуқуқи ва "СНОС" масаласида гап кетяпти. Бу масалаларда айнан бизнинг партия баёнот билан чиқди. Шу баёнотимиз барча жойда эълон қилинди. Шу жараённи тўхтатиш учун ҳар битта депутатимизни туманларга бириктирдик. Ундан кейин бизнинг ташаббусимиз билан қонун қабул қилинди. Комиссия тузилди. Республика комиссиясининг хулосасига кўра, бирорта уй пул тўланмасдан бузилмайдиган тизим пайдо бўлди. Ҳозир муаммо нимада? Муаммо ўша даврда бузилган уйларнинг пулини тўлаш билан боғлиқ масалаларда. Aдлия вазири шу ҳақида гапирди. Буни маблағи маҳаллий бюджетга ўша пайтда қўйилмаган ҳолатлар бўлган. Ҳозир бюджетга ҳам шу маблағни тўлаш бўйича масалалар киритилган. Партиямиз буни алоҳида назоратга олган. Aйниқса, Расул Кушербоев айнан шу масалаларда ўз машҳурлик даврини бошлади. “СНОС” бўйича Янгийўлга ва бошқа жойларга бориб жуда қаттиқ турди. Шунинг учун бу масала бундан кейин ҳам бизнинг диққат марказимизда бўлади.\nШунингдек, ўша пайтда маълум бўлдики, қонунларимизда ҳам бўшлиқлар бор экан. Шу баҳонада қонунларимизни такомиллаштириб олдик. Бундан кейин ҳам шундай ҳолатлар бўлиши мумкин, лекин бу ўша мутасадди раҳбарнинг қатъий жавобгарлиги билан бўлади. Бу анча қаттиқ жазо бўлади. Чунки мулк дахлсизлигини таъминлаш юқори даражада.\nМасаланинг иккинчи томонини айтяпсиз: реклама баннерлари! Биз шу масалада фракция йиғдик, эшитув ташкил қилдик.\nҚ.Ш.: — Натижага таъсири борми?\nA.Ҳ.: — Натижаси бор, албатта. Биз сўров юбордик. Нима учун таъсир қилмайди? Тошкент шаҳар ҳокимининг қарори юзасидан депутатларимиз сўров юборди. Шунингдек, буни фракцияда ҳам муҳокама қилдик. Ҳозир мана шундай нормалар ўзбошимчалик билан реклама фаолияти билан шуғулланадиган тадбиркорларимизга тазйиқ бўлмаслиги учун “Реклама тўғрисида”ги қонунни қизғин муҳокама қиляпмиз. Ҳамма нарса қонун билан бўлади. Биз қонунларимизни мустаҳкам қилиб қўйиб, унинг ижросини таъминлашимиз керак. Яъни, қонуности ҳужжатлари эмас, қонунга чиқариш орқали буни таъминлаймиз. Мен ўйлайманки, бу борада маълум бир жараёнлар бўлди ва бундан кейин мана шундай оммавий жараёнлар бўлмаслиги учун қонунларимизни кўриб чиқяпмиз. Aйниқса, ўша “Реклама тўғрисида”ги қонун устида жудаям қизғин муҳокамалар кетяпти.\nҚ.Ш.: — Мен фикрларингизни диққат билан эшитдим, лекин натижани кўрмадим.\nA.Ҳ.: — Нима масалада натижа кўрмадингиз?\nҚ.Ш.: — Реклама баннерларини Тошкент шаҳридан олиб ташланиши. Бунинг оқибатида қонунчиликдаги камчиликлар кўринибди, “Реклама тўғрисида”ги қонун қизғин муҳокама қилинаётган экан. Лекин бу ерда ҳам тадбиркорнинг, ҳам мулк ҳуқуқи бузиляпти. Тошкент шаҳар ҳокимяти ҳеч қандай огоҳлантиришсиз ёки суд қарорисиз реклама баннерларини олиб ташланяпти.\nA.Ҳ.: — Йўқ, мен бу фикрга тўлиқ қўшилмайман. Огоҳлантириши, қарори, муддати бўйича бизга ахборот берилди.\nҚ.Ш.: — Суд қарори бўлганми?\nA.Ҳ.: — Ҳуқуқи бузилган инсон судга мурожаат қилиш ҳуқуқига эга. Мободо шу масалада тадбиркорларни судда ютиб чиқиш имконияти бўлса, охирги қарорни суд беради. Ҳозир жараён кетяпти. Лекин огоҳлантириш, тегишли қарор қабул қилиш ваколати доирасида бўлганми, бўлмаганми, унга суд нуқта қўйиб беради.\nҚ.Ш.: — Бунга суд нуқта қўйса, унда нима учун суднинг қарорисиз бузилган?\nA.Ҳ.: — Судга мурожаат қилиш ҳуқуқи бузилган томоннинг ваколати.\nҚ.Ш.: — Лекин оммавий равишда ҳуқуқ бузилишига партия қараб турмаслиги керак-ку. Ҳуқуқи бузилганлар ичида сизнинг партиянгиз аъзолари бўлиши мумкин!\nA.Ҳ.: — Ҳамманинг электорати бор. Муҳокама қилдик, тегишли сўров юбордик. Шу жараённи назоратга олиш ва қонунни такомиллаштириш бўйича ишчи гуруҳ ташкил қилдик.\nҚ.Ш.: — Хўп, Тошкент шаҳар ҳокимлигининг сўровга жавоби қандай бўлди?\nA.Ҳ.: — Натижаси энди кўрилади. Иш жараёни ҳозир давом этяпти.\nҚ.Ш.: — Сўровга жавоб берилдими?\nA.Ҳ.: — Aйни кунларда жараён кетяпти.\nҚ.Ш.: — Сўровнинг жавоб бериш муддати бор-ку.\nA.Ҳ.: — Сўровнинг жавобида у ўзининг ҳужжатларини, қарорини ва шу масалага ўз муносабатини тақдим қилди. Нима асосида қилаётганини ва огоҳлантириш берганини айтди. Энди бизда ягона нима қоляпти? Aгар масалалар суд жараёнигача борадиган бўлса, бундай ҳолда иккинчи томон ўз ҳуқуқини ҳимоя қилиш учун судга мурожаат қилиши керак. Мана шу ҳолатдагина суд адолатни таъминлаб беради. Қонун шу билан таъминланади. Бирдан битта томон айтиши мумкин "мен ҳақман", деб. Иккинчи томон ҳам “мен ҳақман”, дейди. Буни ким белгилаб беради? Суд белгилаб беради. Шунинг учун шу жараён кетяпти.\nҚ.Ш.: — Мана шу адолатнинг таъминланишини биз кўзларимиз тўрт бўлиб кутамиз. Ташриф учун раҳмат!\n20 Октябрь 09:08 37946\n20 Октябрь 08:58 30648\n21 Октябрь 10:51 26244\n21 Октябрь 19:06 22826


Уилшер ЖЧ-2018 рўйхатидан тушиб қолгани ҳақида: Мундиалга боришга лойиқ эдим...\n18 май, 2018, 09:10\nАнглия терма жамоаси бош мураббийи Гарет Саутгейт "Арсенал" ярим ҳимоячиси Жек Уилшерни ЖЧ-2018га борадиган футболчилар рўйхатига киритмади.\n“Қайдномага киритилмаганимдан жуда ҳафаман. Мен бутун мавсум умуман жароҳат олмадим ва кўрсатган ўйинларим билан мундиалга боришга лойиқ эдим. Агар менга имконият берилганида мен албатта жамоамга фойда келтирардим.\nЭнди мен фақатгина мураббийнинг қарорини ҳурмат қилишим ва терма жамоамга жаҳон чемпионатида омад тилашим мумкин. Мен ҳар доим терма жамоа учун мухлислик қиламан ва ҳудди бошқа ишқибозлар каби йигитларни қўллаб-қувватлайман”, - деб ёзади Уилшер ўзининг твиттердаги саҳифасида.


Bloomberg нашрига кўра, иш соатларнинг камайиши, банкларнинг ёпилганлиги, транспорт хизматларининг камайиши ва ишчиларнинг касаллик қўрқувлари сабабли, дунёдаги барча кофеларнинг 75 фоизини ишлаб чиқарадиган Колумбия, Бразилия ва Перуда кофе доналарини тўплаш учун етарлича инсон топилмаслиги мумкин.\nЯқин кунларда йиғим терим мавсуми бошланади, лекин кўплаб ишчилар касаллик хавфи ва кам маошлар сабабли далалардан кетишмоқда. Ишлаб чиқариш учун етарли миқдорда кофе доналари бўлмаганлиги сабабли аввалги йилларда ғамлаб қўйилган маҳсулотларни ишлатиш аввалдан тахмин қилинган эди. Аммо дунё бўйлаб кофега бўлган катта талаб сабабли улар ҳам камайганлиги маълум бўлган.\nМаълумот учун сўнги кунларда бир қоп қаҳва нархи 130 долларгача ошган. Нархлар яқин кунларда яна ҳам ошиши мумкин.


"Уронғич ҳокимни судга бериш керак"\nОзодликка қўнғироқ қилган қизириқлик Қаҳрамон ака, агар ҳокимлардан калтак еган фермерлар ўзларининг ҳақлигига ишонсалар, уларни судга беришлари кераклигини айтади.\n“Нега фермер ҳокимни судга беролмайди?”\nЭркин микрофонга илгари гапирган сариосиёлик отахон Ихлос бобо фермерлар ҳокимлар томонидан калтакланаётгани ҳақида гапирган эди. Сурхондарё вилоятининг Қизириқ туманидан қўнғироқ қилган Қаҳрамон Тошқулов, фермерларнинг ўзлари ҳокимлар олдида муттаҳам эканлигини ва шунинг учун калтак еса ҳам индамай туришини айтади:\n- Мана эшитаяпмиз, Тoшкент вилоятидан, Сирдарë вилоятидан, Қашқадарëдан, Сурхондарëдан жуда ҳам шундай гаплар кўп. Агар фермерларни ураëтган бўлса, бирорта фермер урган бирорта прокурорни, ички ишлар ходимини ëки ҳокимни судга берганми? Республика бўйича урди деган 10 тадир, 20 тадир. Агар мард бўлса шу фермерлар, орқаси тоза бўлса, ўзининг муттаҳамлиги бўлмаса, бирорта фермер “ҳоким мана қўл кўтарди” деб судга мурожаат қилмайди-да. Қила олмайди. Сабаби фермернинг ўзи муттаҳам бўлса керак. Мен шундай, деб ўйлайман.\nОзодлик: Мана “судга бермайди, бера олмайди, ўзи муттаҳам”, деяпсиз. Ўша куни отахон ўзи гапирди. Прокурор олдида турган бўлса, милиция бошлиғи олдида турган бўлса...\n- Республика президентига, республика прокурорига ëки Омбудсменга бирор марта ëздими? Қаранг-да, ўзлари пора бериб, шулар билан ер бериб, ер олиб, ер сотиб, мана шу муттаҳамликни қилаëтганини билади ҳоким бўлса ҳам. Фермерлар сони кўп. Шундан 20 тасини ургандир, 30 тасини ургандир. Фермерларнинг бирортаси ерини олиб қўйган бўлса, ҳокимни судга бериб судлашмайдими? Хўп енгилсин ҳам. Судда “сеники тўғри эмас” десин. Лекин ҳақиқатан бир марта судга бериш керак-да. Бир марта судлашиш керак-да кимдир. Мен шу тўғрида афсусланаман. "Фермерлар таëқ еб юрибди" деб дунëга овоза бўлаëтганига одам шундай афсусланиб кетасан, дейди қизириқлик Қаҳрамон Тошқулов.\n“Сизлар ҳам Ўзбекистонни мақтанг”\nзора бундан ҳаётимиз яхши бўлиб кетса, дейди киноя билан Бухоро вилоятидан қўнғироқ қилган Ибод Ҳакимов:\n- Менинг Озодлик радиосига эътирозларим бор, ака.\n- Фақат тўғри гапни айтаяпсизлар. Ҳамма гапни очиқча айтаяпсизлар. Ўзбекистонда Каримовнинг радио, телевидениелари бор-ку, шундаги гапларни сизлар ҳам айтсангизлар, бизларга енгиллик бўлармиди, демоқчи эдим.\nОзодлик: Каримовнинг телевидениеси деб Ўзбекистон телеканалларини айтаяпсизми?\n- Ҳа. Ўзбекистон телевидениеси, радиосини айтаяпман.\nОзодлик: Нима учун улар айтган гапни биз айтишимиз керак экан?\n- Энди уч-тўртта телеканал бир гап айтаяпти. Шунинг жабрини биз кўраяпмизми дейман-да. Шу пайтгача пахта планига рапорт берилгандан кейин ҳам пахта терилганини кўрганмисиз?\nОзодлик: Бу Ўзбекистонда ҳар йил бўладиган воқеа-ку.\n- Бу йил жуда авжига чиқаяпти-да. Бизнинг ҳукумат томонидан миллатга бўлаëтган жабрни кўриб, эшитиб турибсизлар. Бизнинг миллатдай расво миллат қолмади-ку. 8-10 миллион одам Россияда юрибди бадарға бўлиб. Яна қанча ахмоқчиликлар, катталарнинг саводсизликлари. Лекин буларнинг қўлида ҳукумат бор. “Ким нима деса деяверсин - Озодлик айтадими бошқасими, мен ўз билганимдан қолмайман” деб жўрттага қилаëтгандай қилаяпти. Бунга сизлар айбдор эмассизлар. Мабодо сизлар ҳам яхши гапириб кўрсангизлар, дейман Ўзбекистон телевидениесига ўхшаб, балки ижобий томонга ўзгариш бўлар. Булар ўзига келиб қолармиди, дейман. Пахталарни келиб кўрсангиз, тизза баравар. Бундан пахта бўлмайди-да. Мана ҳамма пахтада. Кўрак териб, пунктга топшираяпти. У ерда коллежчилар айираяпти.\nОзодлик: Болалар кўрак чувияптими?\n- Кўрак чувияпти.\n- Пахта қабул қиладиган пунктлар бор-ку. Мана шу ерда ҳозир коллежчи ўқувчилар кўрак чувиб ëтибди. Ҳамма ëқ шарманда, дейди бухоролик суҳбатдошимиз Ибод Ҳакимов.\n“Наркология диспансери эмас, қул бозор!”\n- дейди Сурхондарё вилоятининг Бойсун туманидан қўнғироқ қилган Рустам Хуррамов. У ичкиликбозлик ташхиси билан Шарғун шаҳарчасидаги наркология диспансеридан қайтганига 3 кун бўлган экан. Рустамнинг Эркин микрофонга айтишича, бу диспансердаги беморлар диспансердан ташқарида, одамлар уйларида қул каби ишлатилади ва уларнинг “иш ҳақи”ни эса бош шифокор ва врачлар чўнтакка уради:\n- Шарғун туманида наркология диспансери бор. Уч кун олдин мен шу ëқдан қайтдим. "Ароқ ичади" деб, мени ўша ëққа даволанишга юборган эди. Лекин у ер даволаниш эмас, у ер қул бозори экан.\nОзодлик: Нега қул бозори?\n- Чунки у ëққа тушган одамни ходимлар мажбур қилиб ишлатар экан.\nОзодлик: Ким ишлатади?\nОзодлик: Одамлар деганингиз ким?\n- Шу ëқда кимнинг иши бўлса, келиб врачларга пул беришади. Кейин “шунинг ишини қилиб келасан” деб, мажбур чиқариб юборишади. Одамлар овқат учун чиқиб ишлаб келади. Бу ерда пул бериб сотиб олиб кетишар экан-да. Мен кўриб ҳайрон қолдим. У даволаниш болницаси эмас қул бозори экан. Главврач Шарипов деган одам экан.\nОзодлик: Мана сиз “келиб мажбурлаб ишга олиб кетишади”, деяпсиз. Қанақа диспансер ўзи бу? Милиция томонидан қўриқланадими? Қочишнинг иложи йўқми ëки мажбурлаб ишлатса, кетишнинг иложи йўқми?\n- Қочиб кетган одамлар ҳам бор. Қочиб кетганни ушлаб келишса, катта таëқ ейди. У ерда милиция ҳам бор, санитарлар ҳам бор.\nОзодлик: Сизни бировнинг уйига ишлатгани олиб боради-а?\nОзодлик: Милиция билан қўриқлаб олиб бормаса керак энди. Ë қўриқлаб олиб борадими?\n- Қўриқлаб олиб бормайди. Чунки қийналган нималар у ëққа боришади. Овқатсиз қийнаб қўйишади-да. Худди бир қамоқхона у. Овқат учун мажбурликдан бориб, бировларнинг уйида ишлайди.\nОзодлик: Диспансерда беморлар кўпчиликми? Неча киши бор?\n- 96 киши эди.\nОзодлик: Пулини ким олади? Сизларни қулдай ишлатган бўлса, пулини кимга беради?\n- Биринчи бош врач олади. Масалан даволовчи врачлар ëки санитарлар 100 минг олса, 10 минггини главрачга бериб, “шунча одам олиб кетай”, деб айтишади. У ерда даволашмас, у ерда касал қилиб чиқариб юборишади. Одамлар олдин ичкиликка берилган бўлса, энди ўлимга ҳам берилади, дейди ичкиликбозлик ташхиси билан Шарғун шаҳарчасидаги наркология диспансеридан қайтганига 3 кун бўлган Рустам Хуррамов.


Про лига икки минтақага бўлинган ҳолда давом эттирилади. Ўйинлар UzReportTV ва Futbol TV орқали намойиш этилиши режалаштирилган\nЎзбекистон профессионал футбол лигаси коронавирус пандемияси шароитида Про лига учрашувларининг янги санаси ва ўтказиш форматини қайтадан кўриб чиққан.\nЭндиликда Про лига баҳслари маълум муддат икки минтақа – «жануб» ва «шимол»га бўлинган ҳолда ўтказилиши режалаштирилган. Унга кўра, «жануб» гуруҳидан «Динамо», «Шўртан», «Хоразм» ва «Зомин» жой олса, «шимол»дан «Нефтчи», «Турон», «Истиқлол» ва «Оқтепа» клублари ўрин олади.\n«Жануб» минтақасидаги ўйинлар Қашқадарё, Самарқанд ва Жиззахда ўтказилса, «шимол» гуруҳи ўйинлари Фарғонада ташкил қилинади. Бу форматга биноан ҳеч бир клуб ўз уйида майдонга тушмайди, барча жамоалар нейтрал майдонда тўп суриши режалаштирилмоқда.\nПФЛ камида кейинги бешта тур учрашувларини шу формат асосида ўтказиб, имконқадар барча ўйинларни UzReportTV ва Futbol TV орқали намойиш этишни режалаштирмоқда. Учрашувлар 16 август кунидан давом эттирилиши ва жамоалар ҳар уч кунда майдонга тушиши кутилмоқда. Сентябрь ойида коронавирус ҳолати бўйича вазият қандай эканлиги инобатга олиниб, чемпионат аввалги ҳолига қайтиши мумкин.\nМаълумот учун, Про лига баҳслари 15 июль кунги 3-турдан кейин вақтинчалик тўхтатиб қўйилган эди. Энди ўйинлар Суперлига учрашувлари билан параллель равишда давом эттирилади.\nПФЛ тез орада Про лига баҳсларининг янгиланган тақвимини эълон қилиши кутилмоқда.


Покистон ва Ҳиндистон ўртасида энг асосий...\n13.06.2019 12:44 0 2118\nПокистон ҳукумати Ҳиндистон бош вазири Нарендра Моди ўз ваколат даврида икки мамлакат ўртасидаги муносабатларни яхшилашига умид қилмоқда. Бу ҳақда Покистон бош вазири Имрон Хон «РИА Новости»га берган интервьюсида маълум қилди.\n«Бизнинг Ҳиндистон билан ўртамиздаги энг асосий зиддият — Кашмир. Агарда икки мамлакат раҳбарлари унинг ечимини топишса ... масала ҳал бўлиши мумкин», — деди Имрон Хон.\nПокистон раҳбари бу йўналишда Ҳиндистон ҳукумати томонидан жиддий силжиш бўлмаганини ҳам қўшимча қилди.\nҚўшни мамлакат ташқи ишлар вазирлиги агарда Исломобод Ҳиндистон билан муносабатларини яхшиламоқчи бўлса Ҳиндистонга қарши кучларга қарши чора қўллаши шартлиги ҳақида 9 июнь куни баёнот берганди.\nПокистон Ҳиндистон кашмир


Жанубий Корея президенти мамлакатни фолбин дугонаси билан бошқаргани маълум бўлди?! | Бир пиёла чой\n← Кўйлагига «Мени ўп» деб ёзиб олган қизларни кўрганмисиз?!\nЎзбекистон халқ шоири Усмон Азим Абдулла Орипов хотирасига марсия ёзди →\nЖанубий Корея президенти мамлакатни фолбин дугонаси билан бошқаргани маълум бўлди?!\tPosted on November 9, 2016\tby birpiyolachoy Жанубий Корея бугунги кунда дунёнинг энг тараққий этган мамлакатлар бешлигига киради, бироқ яқиндагина мамлакатда юзага келган сиёсий инқирозни ҳаттоки бу ҳам юмшата олмайди. Бутун мамлакат бўйлаб минглаб одамлар кўчаларга чиқиб, президент Пак Кин Хенинг истеъфосини талаб қилмоқда. Аёл президентнинг рейтинги атиги бир неча кун ичида кескин тушиб кетди. Бунга президентнинг болаликдаги дугонаси – Цой Сун Силга тегишли планшетдан топилган 2012-2014 йилларга тааллуқли махфий ҳужжатларнинг тарқалиши сабаб бўлди. Маълум бўлишича, у президентга бевосита таъсир ўтказиб келган ва ҳаттоки ҳукумат даражасидаги муҳим ҳужжатларни таҳрир қилган, деб ёзади Kun.uz.\nЦой Сун Силь ўзининг фолбин ва афсунгарлиги билан ном қозонган. Trendymen нашри маълумотларига кўра, президент Пак Кин Хе давлат даражасидаги кўп масалаларни ҳал қилишни дугонасига қолдирган. Йўқолган планшетдан Цой Сун Силнинг мамлакат бошқарувига алоқаси борлигини тасдиқловчи кўплаб далилларни топишга муваффақ бўлинган.\nКорея Республикаси президенти Пак Кин Хе бу айбловларни рад этмади, у вазиятни юмшатишга уринди. Унга кўра, давлат раҳбари шунчаки омма олдида ўқиладиган нутқга тўғирлаш киритиш ёки керакли сўзларни топиш учун дугонасидан ёрдам сўраб мурожаат қилган. Бугунги кунда жамоатчилик Пак Кин Хенинг зудлик билан истеъфога чиқишини талаб қилмоқда. Таҳлилчилар яқин кунларда президентнинг муддатидан илгари истеъфога чиқиши ва шошилинч сайловлар ўтказилишини тахмин қилишмоқда.\nBo'lishamiz:TwitterFacebookGoogleLike this:Like Loading...\tThis entry was posted in Zamin Siyrati. Bookmark the permalink.\t← Кўйлагига «Мени ўп» деб ёзиб олган қизларни кўрганмисиз?!


14:57 / 10.10.2017 | oybek | 4422\nВа алайкум ассалом! Аллоҳ таоло: «Эй, иймон келтирганлар! Жума кунида намозга нидо қилинган пайтда Аллоҳнинг зикрига шошилинг ва савдони қўйинг. Агар билсангиз, бу ўзингиз учун яхшидир». (Жумуъа сураси, 9 оят) Жума куни ҳафта кунлари ичида энг фазилатлиси ҳисобланади. Пайғамбар алайҳиссалом: «Қуёш чиқиб турган кунларнинг энг яхшиси жума кунидир. Ўша куни Одам яратилган, жаннатга киритилган, жаннатдан чиқарилган. Қиёмат ҳам жума куни қоим бўлади», деганлар. Оятдаги «намозга нидо қилинган пайтда»дан мурод имом минбарга чиққандан сўнг айтиладиган иккинчи азондир. Пайғамбар алайҳиссалом вақтларида, Абу Бакр Сиддиқ билан Умар Форуқ даврларида жумага фақат бир марта азон айтилган. Ҳазрати Усмон халифа бўлганларидан сўнг шаҳар кенгайиб, одам кўпайганда, у киши бозордаги ўзларининг Завро номли ҳовлиларида ҳам бир марта азон айтишни ташкил қилганлар. Уни эшитиб, кишилар масжидга юзланганлар. Кейин имом минбарга чиққанда жуманинг ҳақиқий азони айтилган. Ушбу оятдаги ҳукмлар ҳам мана шу иккинчи азонга тааллуқлидир. «Эй, иймон келтирганлар! Жума кунида намозга нидо қилинган пайтда Аллоҳнинг зикрига шошилинг ва савдони қўйинг.» Худди шу оят билан икки ракъатли Жума намози мусулмонларга жамоат билан ўқиш учун фарз қилинди. Унинг вақти – пешин намозининг вақти. Яъни жума куни пешин ўрнига жамоат билан Жума намози ўқилади. Валлоҳу аълам!\nКўпаймайдиган нақд пулдан закот\nҚурбонлик хайитида айтиладиган такбир


Хорижда ота-онасиз қолган болалар ИИВ томонидан Ватанига қайтарилади | NORMA.UZ\nҲукумат қарори билан хорижда ота-онаси қарамоғидан маҳрум бўлган Ўзбекистон Республикаси фуқароларининг болаларини мамлакатга қайтариш тартиби тасдиқланди (7.01.2020 йилдаги 6-сон).\nРеспублика фуқароларининг хорижда ота-онаси қарамоғидан маҳрум бўлган вояга етмаган болалари Ички ишлар вазирлиги (ИИВ) томонидан ватанига қайтарилади. Ушбу норма Ўзбекистонда доимий яшайдиган фуқаролиги бўлмаган шахсларнинг болаларига ҳам татбиқ этилади. Бунда 3 ёшгача бўлган болаларни ИИВ ва Соғлиқни сақлаш вазирлиги билан биргаликда олиб келинади.\nТИВ, шунингдек Ўзбекистоннинг хориждаги дипломатик ваколатхоналари ва консуллик муассасалари ота-онасиз қолган болалар ҳақидаги маълумотларни олганидан кейин зудлик билан ТИВнинг Консуллик-ҳуқуқий департаментига юборади. Департамент ўз навбатида бир иш куни давомида маълумотларни ИИВнинг Ҳуқуқбузарликлар профилактикаси бош бошқармасига (ҲПББ) юборади. ҲПББ, 15 кун ичида болалар бўйича барча маълумотларни жамлаб, ИИВнинг масъул ходимларини, зарурат туғилганда Соғлиқни сақлаш вазирлиги ходимларини ҳам болаларни қайтариш учун улар турган мамлакатга юборади.\nУшбу операцияда иштирок этадиган ходимларнинг сони қайтариладиган болалар сонига боғлиқ бўлади:\n1–2 нафар бола учун – 1 ходим;\n3–4 нафар бола учун – 2 ходим;\n5 нафар ва ундан кўп бола учун – 3 ходим.\n3 ёшдан ошган болалар қайтарилганидан кейин Вояга етмаганларга яшаш жойи бўйича ижтимоий-ҳуқуқий кўмак кўрсатиш марказига, 3 ёшгача бўлганлари эса болалар уйига жойлаштирилади. Ўзбекистонда она-онаси ёки уларнинг ўрнини босувчи шахслари бўлган болалар қайтарилганидан кейин уларга берилади.\nҲужжат Қонун ҳужжатлари маълумотлари миллий базасида эълон қилинган ва 8.01.2020 йилдан кучга кирди.


22:13 / 07.09.2017\nKia компанияси Cee’d моделининг янги авлоди прототипи — Proceed концепт-карини намойиш қилди. "Коммерсант" шу ҳақидаги маълумоти билан бўлишди.\nФранкфуртдаги автосалонда дебюти бўлиб ўтадиган автомобиль марканинг Европадаги дизайн бўлимида ишлаб чиқилган. Машина Kia Stinger модели услубида ишланган ва ноёб кузови билан ажралиб туради.\nLava Red рангига бўялган концепт-кар экстерьерида карбон элементлари бўлиб, у 20 дюймли ғилдирак дискларига эга бўлди. Автомобиль эгаси яқинлашганда механизмлар ишга тушади, эгасини қаршилаб LED-чироқлар ёқилади.\nПрототип кузовининг орқасида ва радиатор панжарасида GT нишонлари бор ва бу концепт-карнинг янги авлод моделининг "зарядланган" версияси эканига ишора бўлиши мумкин. Янги авлод Kia cee'd автомобилларининг тақдимот санаси ҳозирча номаълум.\n22:31 / 15.01.2018


Россия йил охиригача Ўзбекистонга нефтни тўлиқ ҳажмда етказиб беради - Zamin.uz\n21:37 / 03.09.2018\nРоссия йил охиригача Ўзбекистонга нефтни тўлиқ ҳажмда етказиб беради\nРоссия 2018 йил охирига қадар Ўзбекистон режалаштирилган нефть ҳажмини экспорт қилади. Бу транспорт тизимининг ўтказиш имконияти билан боғлиқ муаммоларга қарамасдан юз беради. Бу ҳақда Kun.uz мухбирига «Ўзбекнефтгаз» АЖ бошқаруви раиси ўринбосари Одил Темиров маълум қилди.\n«Етказиб бериш ишлари давом этяпти. Биз 700 минг тонна нефть ва нефть маҳсулотларини импорт қилдик. Нефть хомашёсини импорт қилиш режасига амал қилмоқдамиз. Йил охиригача биз ўз олдимизга қўйган вазифалар бор, улар бажарилади», - деди Темиров. Раис ўринбосари Россия йил охиригача етказиб бериши мумкин бўлган хомашёни аниқ ҳажмларини маълум қилмади.\nАввалроқ, Россия энергетика вазири собиқ ўринбосари Кирилл Молодцов «Газпром нефть» келгуси йилда Ўзбекистонга 1 миллион тонна нефть етказиб бериш имкониятларини ўрганиб чиқаётгани, бироқ барчаси транспорт тизимининг самарадорлигига боғлиқ экани ҳақида хабар берган эди.\nЎзбекистонга нефть етказиб бериш бўйича ҳукуматлараро битим муҳокамаси ҳам охирги босқичда турибди. Темиров музокаралар жараёни ҳақида ҳеч қандай изоҳ бермади.\nРоссия Федерацияси Ёқилғи-энергетика комплексининг Марказий диспетчерлик идораси маълумотларига кўра, 2017 йилда Ўзбекистонга Россия нефтининг экспорти 68,2 минг тоннани, 2018 йил январь-апрел ойларида - 36 минг тоннани ташкил этди.\nЭслатиб ўтамиз, 2017 йил апрель ойида президент Шавкат Мирзиёевнинг Москвага ташрифи чоғида Ўзбекистонга 500 минг тонна Россия нефтини етказиб бериш бўйича икки томонлама меморандум имзоланди. “Замин” янгиликларини “Одноклассники”да кузатиб боринг\n17-05-2015, 19:19, Иқтисодиёт\n19-02-2015, 09:35, Иқтисодиёт\n6-01-2015, 12:33, Иқтисодиёт


ЎзА - Солиқ сиёсатидаги навбатдаги ўзгаришлар аҳолига қандай таъсир қилади?\n15.07.2019 17:29 Чоп этиш версияси\nЖорий йилнинг 28 июнь куни Президентимизнинг “Солиқ ва божхона имтиёзлари берилишини янада тартибга солиш чора-тадбирлари тўғрисида”ги фармони эълон қилинди. Унда 2019 йил 1 августдан бошлаб ягона ер солиғи тўловчиси ҳисобланган қишлоқ хўжалиги товарлари ишлаб чиқарувчилари ихтиёрий равишда қўшилган қиймат солиғини (ҚҚС) тўлашга ўтиши қайд этилган.\nСавол туғилади: хўш, бунинг нима зарурати бор эди? Қишлоқ хўжалиги маҳсулотларини етиштирувчи фермер ва бошқа корхоналарнинг қўшилган қиймат солиғига ўтказилиши туфайли нархлар ошиб кетмайдими? Бу эса аҳолига қийинчиликлар туғдирмайдими?\nЯхши биласиз, иқтисодий ислоҳотлар жараёнида ишлаб чиқарилаётган маҳсулотларнинг нархи ошиши табиий ҳолат. Бусиз иқтисодий барқарорликка эришиш мумкин эмас.\nБироқ Президентимиз фармонида илгари сурилган масалаларга тўғри ёндашиш ва ислоҳотлар жараёнида халқ ҳисобидан ортиқча даромад орттириш, ишлаб чиқарилган маҳсулотларнинг нархлари сунъий ошишига йўл қўймаслик учун барчамиз масъулмиз. Шунинг учун аҳоли кундалик эҳтиёжларини қондириш мақсадида ишлатиладиган маҳсулотларнинг нархлари кескин ошиб кетишига йўл қўймаслигимиз зарур.\nҚабул қилинаётган қонунлар, фармон ва қарорлардан қўштирноқ ичидаги тадбиркорлар фақат ўз манфаатини кўзламасдан, аввало, халқимизнинг турмуш шароитини яхшилашни ўйлаб фойдаланса, мақсадга мувофиқ бўлар эди. Шу маънода, фермер хўжалиги ўзи етиштирган маҳсулотнинг реализация этилишида ва фармон талабларини тўғри бажариш, энг муҳими, бозорларда айрим тадбиркорларимиз томонидан маҳсулотларнинг нархлари сабабсиз ошиб кетишига йўл қўймаслик мақсадида жамоатчилик ва тегишли назорат органлари томонидан ўрганиш ишларини олиб бориш зарур, деб ҳисоблаймиз.\nХўш, нарх-наво борасида аҳоли ҳадиги нимадан иборат?\nКелинг, буни, аввало, бир-икки маҳсулот – чорвачилик фермер хўжалиги томонидан гўшт етиштириш мисолида ҳисоб-китоб қилиб чиқсак.\nДейлик, 1 килограмм гўшт маҳсулотини етиштириш таннархи ўртача 38 минг 75 сўм. Шундан меҳнат ҳақлари 2 минг 300 сўм, ёқилғи-мойлаш маҳсулотларига 275 сўм, минерал ўғитлар учун 31 минг сўм, суғориш харажатларига, электр энергия 200 сўм, бошқа харажатларга (10 фоиз) 4500 сўм, сотиш нархи 45 минг сўм, яъни 6 минг 925 сўм соф фойдага эришилмоқда. Рентабеллик 18,2 фоизни ташкил қилган бўлса, фармон қабул қилингандан кейин ушбу фермер хўжалиги учун 1 килограмм гўшт таннархи ўртача 32 минг 113 сўмга тушади. Яъни таннарх 5 минг 963 сўмга камайиши керак.\nНегаки, айрим харажатлар ҚҚС билан амалга оширилган, меҳнат ҳақлари 2300 сўм (ўзгаришсиз), ёқилғи-мойлаш маҳсулотларига 229 сўм (- 46 сўм), минерал ўғитлар учун 25 минг 833 сўм (-5167 сўм), суғориш харажатларига ва бошқа харажатларга (10 фоиз) 3 минг 750 сўм (-750 сўм), сотиш нархи 48 минг 375 сўм, шундан (ҚҚС) 8062 сўм ҳисобланди.\nЭнди ушбу ҳисобланган суммадан ҚҚС билан қилинган харажатларни чегириб ташлаш керак. Яъни 5 минг 996 сўм чегирилади. Қолган 2067 сўм бюджетга солиқ тўланиши лозим. Соф фойда эса 8 минг 200 сўмни ва рентабеллик 25,5 фоизни ташкил қилмоқда.\nБу дегани маҳсулот ишлаб чиқарган ташкилот ҳеч қандай зарар кўрмайди. Лекин аҳолига сотилаётган гўшт нархи 3375 сўмга – 7,5 фоизга, яъни 48375-45000 сўмгача ошиши керак.\nИккинчи мисол. Амалда фермер хўжалиги томонидан шоли маҳсулотини етиштириш механизмини таҳлил этадиган бўлсак, 1 килограмм гуручнинг таннархи ўртача 5 минг 40 сўм, меҳнат ҳақлари 2 минг 500 сўм, ёқилғи-мойлаш маҳсулотлари 564 сўм, минерал ўғитлар учун 607,3 сўм, уруғлик учун 468,5 сўм, механизатор харажатларига 200 сўм, бошқа харажатларга (10 фоиз) 700 сўм, сотиш нархи 7 минг сўм, яъни 1 минг 960 сўм соф фойдага эришилмоқда. Рентабеллик 38,9 фоизни ташкил қилган бўлса, фармон қабул қилингандан кейин ушбу фермер хўжалиги томонидан етиштирилган 1 килограмм гуручнинг таннархи ўртача 4 минг 617 сўмни ташкил қилади. Яъни нарх 424 сўмга камайиши керак.\nНегаки, айрим харажатлар ҚҚС билан амалга оширилган (меҳнат ҳақлари 2 минг 500 сўм (ўзгаришсиз), ёқилғи-мойлаш маҳсулотларига 470 сўм (-94 сўм), минерал ўғитлар учун 506 сўм (-101 сўм), уруғлик учун 390 сўм (-78 сўм) механизатор харажатларига 167 сўм (-34 сўм), суғориш харажатларига, бошқа харажатларга (10 фоиз) 584 сўм (-117сўм), сотиш нархи 7 минг 700 сўм, шундан ҚҚС 1 минг 283 сўм ҳисобланди.\nЭнди ушбу ҳисобланган суммадан ҚҚС билан қилинган харажатларни чегириб ташлаш керак. Яъни 590 сўм чегирилади, қолган 693 сўм бюджетга солиқ тўланиши лозим. Соф фойда эса 1 минг 800 сўмни ва рентабеллик эса 39 фоизни ташкил этмоқда. Бу маҳсулот ишлаб чиқарган хўжалик ҳеч қандай зарар кўрмайди, деганидир.\nЛекин аҳолига олдин 7000 сўмдан сотилаётган гуруч нархи 10 фоизга оширилиб, 7 минг 700 сўмга чиқиб кетиши кутилади.\nКуни кеча Президентимиз томонидан жорий йилнинг 1 августидан эътиборан республика бўйича энг кам иш ҳақи 10 фоизга оширилгани эълон қилинди. Демак, ушбу фармон юқоридаги каби нархлар ошишининг аҳоли иқтисодига таъсирини сезиларли даражада камайтиришни таъминлайди.\nМухтасар айтганда, давлатимиз раҳбари томонидан яқинда имзоланган солиқ соҳасини ислоҳ қилишга қаратилган фармон ҳам аҳолининг турмуш фаровонлигини юксалтириш, мамлакатимиз тараққиётини изчил таъминлашга хизмат қилиши шубҳасиздир.


27 феврал 2021, Тошкент вақти: 14:45\nНемцовга ўқ узган Заур Дадаев (суратда) 20 йилга озодликдан маҳрум қилинди.\nМосква округ ҳарбий суди россиялик сиёсий мухолифат етакчиси Борис Немцовни отиб ўлдирганликда айбланаётган беш киши устидан ҳукм чиқарди. Немцовга ўқ узган Заур Дадаев 20 йилга, Тамерлан Эскерханов 14 йилга, Анзор ва Шадид Губашевлар – 19 ва 16 йилга, Ҳамзат Бахаев – 11 йилга қаттиқ режимли колонияда жазо ўташга ҳукм қилинди.\nСуд айбланувчиларнинг “фарзандлари борлиги” ва “ижобий характеристикага эга эканликлари”ни инобатга олиб, юмшоқ жазо берганини эълон қилди.\nЧеченистоннинг “Шимол” батальони собиқ жангчиси Заур Дадаев 2015 йилнинг 27 февралида Кремл яқинидаги Москворецкий кўпригида мухолифатчи ва Владимир Путиннинг ашаддий танқидчиси Борис Немцовни ака-ука Анзор ва Шадид Губашевлар, Тамерлан Эскерханов ва Ҳамзат Бахаевлар ёрдамида отиб ўлдирганликда айбдор деб топди.\nПрокуратура Дадаевга умрбод, қолганларга 17 йилдан 23 йилгача қамоқ жазоси тайинлашни сўраган эди.\nЗаур Дадаев 20 йилга қамалди\nСуд маслаҳатчилари томонидан сиёсатчи Немцовни пистолетдан отиб ўлдирган деб топилган Заур Дадаевга 20 йиллик қамоқдан ташқари 100 минг рубллик жарима тайинланди. Айбланувчи лейтенант унвони ва “Жасорат” орденидан ҳам маҳрум этилди. Қолган шахсларга ҳам молиявий жарима солинди.\n- Суд ҳукмига кўра, Дадаев Борис Немцовнинг қотили сифатида тан олинди. Уюшган жиноий гуруҳнинг асл мақсади айнан қотиллик содир этиш бўлган. Барча айбланувчилар гуруҳ аъзоси экани аниқланди. Суд айблов томонидан берилган хулосаларни тўлиқ тасдиқлади. Жазолаш – суд ваколатидир. Биз уларга умрбод қамоқ жазоси сўраган эдик. Бу қарор устидан арз қилиш масаласи ҳукм нусхасини қўлга олганимиздан кейин ҳал этилади ва бу ҳукмнинг асослилиги ва адолатлилиги ўрганиб чиқилади, деди суд залида давлат айбловчиси Мария Семененко.\nДадаевнинг ўзи айбига иқрор бўлмади.\n- Бу ифлос маҳкама унинг айбини исботловчи бирорта далил келтирилмади! Акам Москвага юридик факултетга ўқишга келган эди, қотиллик учун эмас! Энг ачинарлиси – у 10 йил шу мамлакатга хизмат қилди, уни эса, мана бундай жазолашди, деди Заурнинг катта акаси Шахруддин Дадаев.\nБундан олдинроқ, 29 июн кунги маҳкамада, маслаҳатчилар коллегияси Борис Немцовни ўлдирганликда айбланаётган беш кишини айбдор деб топганди. Тергов давомида Дадаев ва ака-ука Губашевлар ўз айбига иқрор бўлгани, кейинроқ бу иқрорнома қийноқлар остида берилганини иддао қилганди.\nАйбланувчилар ҳукм ўқилганидан кейин\nФақатгина Ҳамзат Бахаевни Немцов тарафи адвокатлари ҳам оқлашни сўрагани, зеро унинг бу жиноятга алоқадорлиги учун етарли далиллар келтирилмагани билдирилган.\n- Оллоҳ сабр қилишни сўраяпти, мен сабр тилайман, чунки мен бу жиноятда айбдор эмасман. Парвардигор инояти билан мен бу йўлни ҳеч ким олдида – на Краснов, на ФСБ олдида - бошимни эгмасдан ўтаман, деди Заур Дадаев маҳкама жараёнида.\nАйни пайтда, Борис Немцов оиласи адвокатлари ва сиёсатчининг ҳамкасблари қотиллик фош этилган, деб ҳисоблаш эрта эканлигини гапирмоқда.\nУлар қотилликнинг оддий ижрочилари жазолангани, жиноятнинг ҳақиқий ташкилотчилари ва буюртмачилари эса озодликда юрганига эътибор қаратмоқда.\nТергов тахминларига кўра, сиёсатчини ўлдириш учун жиноятчиларга 15 миллион рубл ваъда қилинган. Қотиллик ташкилотчиси сифатида халқаро қидирувга берилган чеченларнинг “Шимол” батальони жангчиси Руслан Мухудинов, буюртмачи эса – “аниқланмаган шахслар” эътироф қилинди.\nБорис Немцов тарафи сиёсатчининг ўлдирилишига Чеченистон президенти Рамзан Қодиров алоқадорлиги, “ҳақиқий” ташкилотчи эса, “Шимол” батальони командири собиқ муовини Руслан Геремеев эканини таъкидлаб келган.\nБироқ, бу шахслар терговчилар томонидан бирор маротаба ҳам сўроқ қилинмади.\nБорис Немцовнинг ўлими ҳақида биринчи бўлиб Твиттерда хабар берган, сиёсий фаол ва мухолифат етакчиси Илья Яшин ҳам Немцовни ўлдиришни уюштирганлар ва буюртмачилар озодликда қолганидан афсус билдириб, Озодликка буларни деди:\nИлья Яшин "қамоққа ижрочилар ташланди", демоқда\n- Агарда биров биз оддий ижрочиларга берилган жазо билан чекланиб қоламиз, деб ўйласа, хато қилади. Демократик мухолифатнинг вазифаси – ҳукуматга босимни кучайтириш ва бугун айбдор деб топилганлар билан боғлиқ бўлган шахсларга нисбатан фаол тергов ишларини олиб боришга ундашдир. Хусусан, гап ака-ука Делимхановлар – бири “Шимол” батальони бошлиғи, иккинчиси “Единая Россия” фракциясининг Давлат Думасидаги депутати Рамзан Қодировнинг энг яқин сафдоши ҳақида бораяпти, деди Илья Яшин.\nСиёсатчи Илья Яшин Борис Немцовнинг ўлдирилишига билвосита Россия президенти Владимир Путин ва унинг собиқ тансоқчиси, ҳозирда Росгвардия раҳбари генерал Виктор Золотовлар ҳам алоқаси борлигини тахмин қилди.\n“Ўнг кучлар иттифоқи” фракцияси асосчиси, ПАРНАС партияси раисдоши, “Солидарность” ҳаракати ва Россия мухолифати мувофиқлаштирувчи кенгаши етакчиси, физик олим Борис Немцов 2015 йилнинг 27 февралида Москвада отиб ўлдирилган. 2015 йилнинг март ойида мазкур жиноятда айбланиб 5 нафар шахс ҳибсга олинган эди.\n2016 йилнинг октябрида Москва округ ҳарбий судида сиёсатчининг ўлдирилиши юзасидан жиноят иши кўриб чиқила бошлаган.


ВИРТУАЛ ТАЪҚИБДАН ҲИМОЯ ЗАРУР\nХХI аср ёшлари. Улар компьютер, ноутбук, диск, флешка ва ахборотни сақловчи воситаларсиз ўз ҳаётларини тасаввур этолмайдилар. Ёш авлоднинг энг кичик вакиллари ҳам бугун "bluetooth" ва "spam" нималигини яхши билади.\nДунёнинг ривожланган мамлакатларидан бири Канадада ўн етти ёшгача бўлган 6 минг бола ўртасида ўтказилган тадқиқотлар натижасига кўра, улар содда ота-оналари ўйлаганидек, интернетдан аксарият ҳолларда ахборот олиш мақсадида фойдаланмас экан. Сўровда иштирок этганларнинг 99 фоизи интернетдан фойдаланишини, уларнинг ҳар ўн нафаридан саккиз нафари уйда уланиш имкониятига эга эканини билдирди. Канада ёшларининг ярмидан кўпи интернет ва компьютер технологияларни ота-оналаридан яхшироқ билишини айтган. Уларнинг 80 фоизи мустақил равишда интернетга уланишини, ота-оналари компьютерга ҳимоя воситаси бўлган "фильтрлаш" дастурини ўрнатиб қўймаганликлари ва фарзандлари қандай сайтларга киришини назорат қилмаслигини тан олишди.\nУмуман олганда, ота-оналарнинг аксарият қисми, аниқроғи, 65 фоизи фарзандлари интернетдан фақат уй вазифасини тайёрлаш учун фойдаланади, деган фикрда, ёшлар эса илм олишни энг охирги ўринга қўядилар. Улар асосан интернет орқали мусиқа тинглайди, электрон манзилни текширади, хуллас, вақтини чоғ ўтказади. Ёшларнинг учдан икки қисми интернетга янги дўстлар орттириш ва ким биландир суҳбатлашиш мақсадида уланади, уларнинг 15 фоизи кейинчалик бу муносабатларни реал ҳаётда давом эттирар экан.\nМулоқотнинг бу каби шакллари яхши, албатта. Бироқ масаланинг иккинчи томони ҳам борки, унга чуқурроқ назар ташлаш лозим. Алоҳида эътибор талаб этадиган жиҳат эса интернет орқали, яъни виртуал таъқиб деб номланади.\nТадқиқотлар натижаларидан маълум бўлдики, ҳозирда мактаб ёшидаги болалар интернетдан тобора эрта фойдаланишни бошлаяпти. Масалан, ҳатто бошланғич синф ўқувчилари ҳам бемалол кафе ёки клубга кириб, интернетдан фойдаланади. Уларнинг кўпчилиги уйда ҳам интернетга уланиш имконига эга.\nЛекин, мутахассисларнинг фикрича, ёши ўнга етмаган бола одатда, мустақил равишда интернетдан фойдаланиш учун зарур бўлган танқидий фикрлаш ва шу аснода маълумотларни фарқлаш, уларни ажрата билиш, бошқача қилиб айтганда, "фильтрлай" олиш қобилиятига эга эмас. Шу сабаб, интернетдан ёлғиз қолганда ҳам фойдаланиш эҳтимоли бўлган болани қаттиқ назорат остига олиш керак, унга ўзи ҳақидаги шахсий маълумотларни интернет орқали танишган одамларга айтмасликни ўргатиш зарур.\nБироқ дунё тармоғидаги қандай ахборот мактаб ёшидаги болалар учун фойдали бўлиши мумкин? Кунига бир неча соатлаб кибер маконда "саёҳат қиладиган" ўсмирлар аслида нима билан шуғулланади ва бу ҳолат уларнинг дунёқараши, характерида қандай акс этади? Зарур ҳолларда ўсмирларнинг ахборот хавфсизлигини қай усулда таъминлаш мумкин?\nМазкур саволлар кўпчилик ота-оналар ҳамда ёшлар муаммолари билан шуғулланувчи ташкилот ходимларини тобора кўпроқ ташвишга солаяпти ва ўйлантирмоқда. Бунга жиддий асос ҳам бор.\nСўнгги пайтларда интернет орқали таъқиб этиш ёки илмий тилда айтадиган бўлсак, грифинг ҳолатлари кўп кузатилмоқда. Бу каби тармоқ безорилигининг энг биринчи қурбонлари айнан ёшлар қатлами, хусусан, ўсмирлар ҳисобланади. Сабаби, шу ёшда болалар табиатан очиқ бўлади ҳамда дунёга фақат ижобий нуқтаи назар билан қарайди. Улар ўзлари эришган ютуқлари билан ўртоқлашишни, ўз фикрларини бировларга баён этишни, ғоялари билан бўлишишни хоҳлайдилар. Ўсмирлар ўта ишонувчан, компьютер ўйинларига қобилиятли, буйруқларни осонликча бажарадиган бўладилар. Атрофдагилар билан кўпроқ мулоқотда бўлиб, янгидан-янги фикр-ғояларни ўртага ташлайдилар, уларни амалда қўллашга интиладилар, бироқ бу борада уларга ҳаётий тажриба етишмайди. Шунинг учун ҳам улар сайтларда қидирувни амалга ошираётганда, ахборотни қабул қилишда ёки электрон почта манзилидан фойдаланаётганда катталар ёрдамига муҳтож. Чунки бир қарашда беозор туюлган чат хоналар ёки махсус мулоқот дастурлари орқали кечадиган суҳбатлар тафаккури энди шаклланаётган болаларни охир-оқибат жиноятгача етаклаб бораётгани ҳаётий ҳақиқат.\nВақт ўтгани сайин болалар ва интернет муаммоси тобора чуқурлашиб бораётган бир пайтда, глобал тармоқнинг яширин хавфларига фақатгина унинг таъсирига тушиб қолишни эмас, балки экстремистик характердаги, секта ва турли хил уюшмалар сайтларининг фойдаланишга очиқлигини, виртуал фирибгарликка кенг йўл қўйилганликни ҳам кўрсатиш мумкин. Болаларнинг қизиқувчан табиати уларни юқорида тилга олинган турдаги сайтларга етаклаши, бу веб саҳифаларда уларнинг руҳий ёки жисмоний соғлиғига хавф солувчи маълумотларни кўришига олиб келиши табиий. Электрон почта манзиллари орқали олинган хабарлар кучли руҳий таъсир ўтказиб, болаларни интернет доирасида ва ундан ташқарида ҳам жиноятга ундаши ҳеч гап эмас.\nШубҳасиз, интернет билим ва керакли ахборотни олиш учун улкан имкониятлар яратади, бироқ тармоққа жойлаштириладиган катта ҳажмдаги ахборотнинг барчасини ҳам ишончли ва фойдали деб бўлмайди. Фойдаланувчилар маълумотларнинг тўғрилигини аниқ ажрата билиши учун танқидий фикрлаш қобилиятига эга бўлиши талаб этилади. Ёш авлодни кенг доирадаги манбалардан фойдаланишга, фактларни фикрлардан фарқлашга, тўғрилиги тасдиқланмаган ахборотдан ҳимояланишга ўргатиш зарур.\nЖАМОА ШАРТНОМАСИ - ИЖТИМОИЙ ҲИМОЯ КАФОЛАТИ\nАТТЕСТАЦИЯ ТАЛАБЛАРИ ҲАҚИДА ПЕДАГОГЛАР НИМАЛАРНИ БИЛИШИ ЗАРУР?\n"Баркамол авлод" болалар марказлари фаолияти йўлга қўйилганига 8 йил тўляпти. Мазкур давр мобайнида марказлар бинолари мукаммал таъмирланди, уларнинг моддий-техник базасини мустаҳкамлаш, энг замонавий жиҳозлар ва ускуналар билан таъминлаш бўйича салмоқли ишлар бажарилди.\nҲИМОЯ ТАЪҚИБДАН ЗАРУР ВИРТУАЛ


Ð¤ÑƒÑ‚Ð±Ð¾Ð»Ð½Ð¸Ð½Ð³ Ñ„Ð¾Ð¹Ð´Ð°Ð»Ð°Ñ€Ð¸ ( 2959 marta o'qilgan) Chop etish\nAbdulhafiz 06 Yanvar 2013, 12:51:29\nКим нима деса десин, лекин дунёда футболчалик оммавий спорт бслмаса керак. Уни «миллионлар сйини» дейишгани бекорга смас. Дунёнинг исталган нуÒ›тасида футбол мухлислари топилади. Бу «Суюнчи» фильмидаги Анзират бузи айтгандек, шунчаки Али аканинг итидай коптокнинг кетидан чопиш смас, санъат даражасига кстарилган Ò³аÒ›иÒ›ий спортдир.\nАлбатта, футбол билан шуÒ“улланган\nодам соÒ“лом бслади. Ò²аётда рамаÒ›ижон ёки семизликдан пишиллаб Ò›олган футболчини Ò³еч ксрганмисиз?.. Тинимсиз машÒ“улотлар сйинчини Ò³ар томонлама тоблаши шубÒ³асиз.\nДанисдаги Копенгаген университети олимлари уч йил давомида футболнинг саломатликка таъсирини срганиб чиÒ›ишди. Уларнинг айтишича, футбол йиÒ›илишлар туфайли сусклар синиши сÒ³тимолини анчагина камайтиради. Гап шундаки, спортнинг бу тури билан мунтазам шуÒ“улланиш мушакларни ва суск тсÒ›ималарини мустаÒ³камлашга хизмат Ò›илади.\nAbdulhafiz 06 Yanvar 2013, 12:52:17\nБундан ташÒ›ари, шуÒ“улланувчиларда Ò³аракатлар координаяисси сезиларли даражада схшиланади. Бу гап нафаÒ›ат ссмирлар ва ёшлар, балки кексаларга Ò³ам тегишли.\nШунингдек, олимлар футбол билан шуÒ“улланишнинг руÒ³ий саломатликка Ò³ам катталигини таъкидлашспти. Югуришнинг фойдаси Ò³аÒ›ида Ò³аммамиз сшитганмиз. Лекин бундай машÒ“улотдан кейин Ò³ам, айниÒ›са, сркакларда руÒ³ий Ò³олатнинг схшиланиши ксп-да кузатилавермас скан. Чунки улар югуради-ю, лекин хаёли муаммоларда бслади. Футболда сса бунаÒ›аси кузатилмайди: Ò›атнашчиларнинг бари бор диÒ›Ò›ат-\nсътиборини сйинга Ò›аратгани учун бошÒ›а нарсаларни сйлашга имкон йсÒ›. Шунинг учун Ò³ам футболдан кейин Ò³аваскор сйинчиларнинг кайфисти кстарилганини ксрасиз, маÒ“луб томон Ò³ам одатда хафа бслмайди.\nФутбол билан Ò›исÒ›а муддат шуÒ“улланишнинг Ò³ам одам организмига фойдаси бор: уч ой давомида Ò³афтасига 2-3 марта 1,5-2 соатдан тсп тепсангиз, танангизда кислород истеъмоли сезиларди даражада ортади. Бу сса организмдаги барча органлар ва тизимларга, биринчи навбатда юрак-Ò›он томир ва асаб тизимларига ижобий таъсир ксрсатади.\nТсÒ“ри, футболнинг соÒ“ликка фойдалари бор, аммо у билан Ò³амма Ò³ам шуÒ“уллана олмайди. Масалан, астматиклар ва юрак етишмовчилигига чалинганлар учун бу спорт тури тсÒ“ри келмайди.\nMuxsiya 12 Mart 2013, 17:49:23\nOff top: Futbolning zararlari\nTelevizorda beriladigan futbol o'yinlari ma'lum bir qoidaga asoslanmagan holda, har xil vaqtda to'g'ridan-to'g'ri efirga berilishi sababli bolalar sevimli multigidan yoki ayollar sevimli serialining navbatdagi qismini ko'rishdan mosuvo bo'ladilar\nShuhrat_ 12 Mart 2013, 23:32:52\nAlbatta fudbolning foydalari ko'p...\nHaftada bir bulsayam o'ynab turaman, lekin fudbol desa o'zini tomdan tashaydigan darajada ishqibozmasmiz, tv dagi fudbolni deyarli kurmayman.


Украина ҳукумати самолёт ҳалокатини халқаро экспертлар тергов қилиши керак, демоқда\nУкраина самолёт Бук-М1 русумидаги ракета тизими ёрдамида уриб туширилганига ишончи комил, дея таъкидлади бош вазир Яценюк.\nУкраина ҳукумати Малайзия йўловчи самолёти ҳалокати юзасидан тергов ваколатини халқаро экспертларга бериши ва бунда Ҳолландия жараёнга етакчилик қилиши лозимлигини билдирди.\nУкраина Бош вазири Арсений Яценюк бугун қилган чиқишида Киев расмийлари “Ғарбдаги ҳамкорларига” 17 июль куни уриб туширилган самолётга доир терговни муваофиқлаштириш имконии беради, дея таъкидлади.\nУкраина “барча жасадларни Амстердамга транспортация қилишга” тайёр, деди Яценюк.\nУнинг айтишича, фожиа жойидан 298 йловчидан 272 нафарининг жасади топилган. Сўнгги хабарларга кўра, ҳолландиялик экспертлар гуруҳи Торез шаҳарчаси яқинида жасадлар солинган рефрижиарторларни кўздан кечира бошланган.\nУкраина самолёт Бук-М1 русумидаги ракета тизими ёрдамида уриб туширилганига ишончи комил, дея таъкидлади яна Яценюк.


УЙҚУ БУЗИЛИШЛАРИ сабаби нима? » Тиббий психология – Расмий сайт\nЯнгиликлар » Энциклопедия » УЙҚУ БУЗИЛИШЛАРИ сабаби нима?\nУЙҚУ БУЗИЛИШЛАРИ сабаби нима?\nУйқу бузилишларининг сабаблари ва турлари кўп бўлиб, уларнинг доимий учрайдиган 2 хил тури билан таништириб ўтсак. Булар нарколепсия ва инсомниядир.\nНарколепсия – кўп ухлаш демакдир\nНарколепсия – бир неча кунлаб уйқуга кетиш билан намоён бўладиган патологик ҳолат. Бундай бемор тўсатдан уйқуга кетиб, 2-3 кун ва ундан ҳам узоқ муддат ухлаб ётаверади. Улар кундуз куни ҳам, кечаси ҳам уйғонишмайди.\nАсосий сабаблари. Бу ўткир стресс ва руҳий касалликдир. Баъзида бош миянинг яллиғланиш касалликлари (энцефалит) ва бош мия жароҳатлари ушбу касаллик сабабчиси ҳисобланади.\nБелгиси ва кечиши. Кундуз кунлари тўсатдан уйқуга кетиб, бир неча кунлар ухлаб ётиш, тунги уйқу режимининг бузилиши, алаҳсирашлар, хотира бузилишлари, баъзида тутқаноқ хуружлари, қотиб қолишлар, хулқ-атвор бузилишлари.\nДавоси. Нарколепсия билан касалланган беморни психиатр даволайди. Бунинг учун ушбу беморда нарколепсиями ёки уйқу бузилишининг бошқа турими, шуни аниқлаш лозим.\nИнсомния – ухлай олмаслик\nИнсомния – уйқусизлик билан намоён бўлувчи сурункали касаллик. Инсомния билан 10 % аҳоли (баъзи ривожланган давлатларда 20 %) азият чекади. Бемор ойлаб, йиллаб ухламайди.\nСабаблари. Ўтказилган ўткир стресс, депрессия, паркинсонизм, мигрен, энцефалит (бош мия яллиғланиши) ва бош мия жароҳатлари уйқу йўқолишининг асосий сабабларидир. Бир-икки кунга ухлай олмаслик барчамизда кузатиладиган одатий ҳол. Бундай ҳолатлар, айниқса, невроз билан касалланганларда кўп учрайди. Бироқ инсомния узоқ йиллар уйқу йўқолиши билан намоён бўладиган касаллик бўлиб, жиддий даволанишни талаб қилади.\nБелгиси ва кечиши. Асосий белгиси бир неча ойлар ва йиллар мобайнида ухлай олмаслик. Бошқа белгилар кузатилмайди. Инсомния билан касалланган бемор бошқа одамлар каби ишга қатнайверади, ақлий ва жисмоний фаоллиги бошқаларникидан фарқ қилмайди. Инсомнияга чалинган баъзи одамлар тунлари яхши асарлар ёзишади, ихтиролар қилишади. Агарда инсомния билан касалланган беморда бошқа бир неврологик бузилишлар аниқланса, унда неврологик ва нейропсихологик касалликлар аниқланиши мумкин.\nДавоси. Авваломбор , касаллик сабаблари бартараф этилади. Жисмоний меҳнат ва спорт машғулотлари билан шуғулланиш тавсия қилинади. Ухлатувчи дорилар 10 кун мобайнида таъсир қилмаса, уларни қабул қилиш тўхтатилади. Невропатолог ёки нейропсихологга учраб, уларнинг маслаҳатлари билан иш тутиш керак.\nҚўшилган: 23:10 / 15-04-2021 Ўқилди: 73\nУМУРТҚА ОСТЕОХОНДРОЗИ ВА ДИСК ЧУРРАСИ


"Навбаҳор": “Машъал”га имкониятни бой бердик / CHAMPIONAT.asia\n01:44Ва ниҳоят унга ҳам эътибор қаратишди. “Реал” Обамеянг учун 70 миллион евро тўламоқчи 14 01:25“Барселона” маош тўлаш бўйича жаҳонда биринчи ўринда (ФОТО) 17 01:05Испания кубоги. “Атлетико” ўз майдонида “Севилья”га ютқазди. “Валенсия” эса ғалаба қозонди 8 01:00Даҳшат! “Реал” ёзда Неймар—Левандовски—Азардан иборат янги трио тузмоқчи 28 01:00Спортчилар ижтимоий тармоқларда 6 00:45Зидан: Ҳамма Роналдуни яхши кўради 11 00:23Англия кубоги. “Челси” — “Норвич” Таркиблар маълум. LIVE 3 00:10Испания кубоги. “Эспаньол” — “Барселона” LIVE 50 00:05Olamsport: Ўзбек боксчиси янгиланган рейтингда бешинчи ўринга чиқиб олди, Шоҳжаҳоннинг олдида қизиқарли таклиф пайдо бўлди 0 00:00Зидан Пересдан “Манчестер Сити” ўйинчисини сотиб олишини сўради 6 23:27“Ювентус”дагиларнинг боши қотди. Ўзил ёки Эриксен? 5 23:12Расман: Тео Уолкотт “Эвертон”га ўтди 16 22:40Санчес “МЮ”га ўтади. Шартнома шартлари аниқ бўлди 10 22:24“Манчестер Сити” бразилиялик Фредни харид қилади 5 22:08Тўпураридан айрилган “Бешиктош” “Лестер” ҳужумчисини сотиб олмоқчи 3\n"Навбаҳор": “Машъал”га имкониятни бой бердик\nБироз вақт олдин “Навбаҳор” ҳамда “Машъал” жамоалари ўртасидаги назорат ўйини якунига етди.\nЎйин давомида қор кучли тарзда ёққан бўлсада, томонлар иккинчи маротаба учрашувни кейинроқ муддатга қолдиришни лозим топишмади. Ёдингизда бўлса 2 февралга режалаштирилган баҳс айнан об-ҳавонинг ноқулайликлари сабабли қолдирилганди. Учрашувнинг биринчи бўлимида Мўйдин Мамазулунов томонидан киритилган икки гол муборакликларнинг 2:0 ҳисобидаги ғалабасини таъминлади.\nУчрашувни "Навбаҳор" қуйидаги таркибда ўтказди: Хуршид Хўжаев, Маҳсуд Ҳайитов, Азизбек Ғуломхўжаев, Тимур Яфаров, Роббим Ҳасанов, Азим Аҳмедов, Ориф Мамаджанов, Собир Ҳамидов, Илҳом Бойдедаев, Алишер Шоғуломов, Элёр Жаҳонов.\nЗахирадан майдонга тушганлар: Аъзам Алиев, Раҳматулло Бердимуродов, Ботир Тўрабоев, Отабек Валижонов, Алишер Маҳмудов, Абдумалик Абдуллаев, Дурбек Умаралиев.\nЖамоамиз 10 февраль куни Зарафшоннинг “Қизилқум” клубига қарши назорат ўйини ўтказиш борасида келишувга эришган. Агарда об-ҳаво ноқулайликлари юзага келмайдиган бўлса ўйин белгиланган муддатда ўтказилади. Шундан сўнг футболчиларимиз янги ҳафтада старт оладиган ПФЛ кубогидаги иштирокларини бошлашади.


ЖУФТИНГИЗНИ КЎЗ РАНГИГА ҚАРАБ ТАШХИС | Суғдиёна биринчи аёллар электрон журнали\nЭркакларнинг кўз рангига қараб, уларнинг феъл-атворини таснифлаймиз. Аёллар, жуфтингиз билан муносабатда улар сизга асқотиб қолиши мумкин. Оч жигар ранг кўзли эркаклар ёқимтой бўлиб, ҳаммага бирдек ёқишади. Эътиборли, келишган, ўйинқароқ, курашувчан. Улар жуда тез ва осон севиб қолишади. Аёллар қалбини ҳам тезда забт этишади. Инжиқларингизга чидайди, истакларингизга қулоқ солади. Жигар ранг кўзлар соҳиблари ҳаёти аксарият ҳолларга ўттиздан кейин ранг-баранг бўлади. Тажриба, ёш улғайиши уларни ўзгартиради. Мақсади томон доим интилишлари таҳсинга лойиқ. Яна жуфтларини ягона вафодори деб билишади. Мовий кўзлар эгалари доим эътиборни ўзларига жалб этишни исташади. Сиз унинг ёнида асло нолий кўрманг. Чунки бу улар ёмон таъсир қилади. Мақтов, эътибор билангина бу тоифа эркакларни ўзгартириш мумкин. Кўзлари агар кулранг бўлса, билингки, у кучли, журъатли, ташаббускор. Жуфтингиз учун сиз доим қизизиқарли ва ҳали ўқиб тугатилгмаган китоб бўлишингиз керак. Чунки бир хилликдан тез зерикади-да. Кўк кўзли кучли жинс вакиллари бироз хавфли, сабаби баъзи-баъида ёлғон гапириб туришади. Аммо романтикани хуш кўришлари, меҳрибон ва соддалиги билан сизни хушнуд этишади. Барчанинг кўнглини бирдек олишни исташади. Шунинг учун ҳадеб уни рашк қилавермасдан, ўзгача бўлишга интилинг. Яшил кўзлилар бироз дангаса бўлишади, сиз уни илҳомлантириб, олға ундаб туришингиз зарур. Жиддий, эҳтиёткор бу тоифа эркакларнинг аёллари уларни доим иззат-икром қилишлари ва пухта бўлишлари керак. Қора кўз соҳиблари қизиқувчан ва жудаям рашкчи бўлишади. Улар бўйсиндиришни ёқтиришади. Хато қилсангиз, дарров жазолашлари шундан. Бироқ доим сизни ҳимоясида тутади, орзуларингизни ушалтириш учун ҳаракат қилади.Twitter НравитсяSocButtons v1.5


Қозоғистонда мобил алоқа хизмати қиммат, лекин...\nМобил телефон алоқаси тарқалиши кўлами жиҳатдан Қозоғистон Марказий Осиёда биринчи ўринда туради. Ўтган йили мамлакатда алоқанинг бу туридан фойдаланувчилар сони уч миллиондан ошди.\nМаълумотларга кўра, 2005 йилда Қозоғистон 194 тонна уяли телефон воситаларини импорт қилган. Бу 2004 йилга нисбатан 20 тонна кўпдир. Соҳа мутасаддилари яқин келажакда мобил телефонларга бўлган эҳтиёж янада ошишини башорат қилмоқда.\nАйни пайтда Қозоғистон мобил алоқа бозорида “GSM Kazakhstan” компанияси етакчи ҳисобланади. 1998 йилда ўз фаолиятини бошлаган мазкур компания қозоғистонликларга K'Cell ва Activ савдо маркаларини таклиф қилди. Айни пайтда, маълум бўлишича, мобил алоқа воситаларидан фойдаланувчиларнинг мутлақ кўпчилиги айни шу компания мижозидир. Кузатувчилар бозордаги деярли монопол вазият бу компания хизмати анча-мунча қимматлигича қолишига сабаб бўлаётганини айтяпти.\nШунга қарамай, “GSM Kazakhstan” мамлакатнинг энг чекка қишлоқларига ҳам ўз антенналарини ўрнатиб, алоқа қамровини кенгайтиришда давом этяпти. Яқинда Жанубий Қозоғистондаги аҳолисининг аксариятини ўзбеклар ташкил этадиган Қорамурт қишлоғига ҳам компаниянинг антенналари ўрнатилди.\n“Бундай алоқа қишлоғимиз аҳолиси учун ҳам жуда зарур. Энди биз ҳам дунёнинг истаган жойи билан гаплашаверамиз”, - дейди Қорамурт қишлоғи ҳокими ўринбосари Фаррух Ҳусанбоев.\nҚозоғистонда мобил телефондан фойдаланиш анча қиммат бўлишига қарамай, алоқанинг бу туридан фойдаланувчилар сони кундан-кунга кўпайиб боряпти. Ҳатто мактабларнинг 5-6 синфларида ўқийдиган айрим болаларда ҳам мобил телефон бор.


@BESHVAQT_NAMOZ - Статистика канала 5 VAQT NAMOZ ☪. Telegram Analytics\n@BESHVAQT_NAMOZ Нравится 1\n1522 упоминаний публикаций\n3 Jul, 06:04\n3 Jul, 06:03\n3 Jul, 03:39\nКаналы, которые цитирует @BESHVAQT_NAMOZ\n6 Jul, 01:04\n3 Jul, 05:59\n2 Jul, 12:08\n1 Jul, 07:54\n25 Jun, 05:31\n24 Jun, 01:50\n22 Jun, 05:16\n5 VAQT NAMOZ ☪ 8 Jul, 07:16\nМуслим ўз Саҳиҳида ривоят қилган: Расулуллоҳ соллоллоҳу алайҳи васаллам айтдилар: “Сиздан бирингиз байтига киришда ва таомланишда Аллоҳ исмини зикр этса, шайтон ўзининг ҳамтовоқларига “Сизга бу ерда бошпанага жой ва егуликка татигувчи нарса йўқ экан”, дейди. Агарда уйга кираётиб Аллоҳни зикр этмаса, шайтон: “Сизга бу ерда бошпана бор экан”,-дейди, ва агар таомланишда ҳам Аллоҳ исмини зикр этмаса, шайтон: “Сизларга бу ерда бошпана бор, татигувлик таомлар ҳам бор”,- дейди.\nИмом Аҳмад (Муснад 3/346) ва Муслим (3/1599) ривоят қилишган.\nАбу Довуд ва Термизий (Саҳиҳул Жомеъ) ривоят қилишган.\n📚"Мусулмон уйга 40 ўгит" китобидан.\nБиз билан Намозни (0%)дан тез ва\nосон ўрганинг🕋 Ва Инша Аллох\nсизга керакли дуоларни ҳам шу\nканалдан топа оласиз🤲\n👉 Намозни (0)дан ўрганиш👈\n➥ 5 VAQT NAMOZ DARSLARI👈🏻\n🗓 8- ИЮЛЬ СЕШАНБА\n🌸...Ассалому Алайкум ва роҳматуллоҳи ва барокатуҳ...🌸\n✨«Намозни Вақтида адо этинглар. Албатта, намоз мўминларга вақтида фарз қилингандир» (Нисо: 103)\n5 VAQT NAMOZ ☪ 7 Jul, 06:16\nАССАЛОМУ АЛАЙКУМ! 💐\n☝ Бир ҳаким зотдан «Бахт саодат нима?» деб сўрашди. У зот: «Дунёда офият берилиши, охиратда эса афв қилиб, гуноҳлар батамом кечириб юборилиши», дедилар.\n🤲 Аллоҳим, бизларни бахт саодатлилардан айла! Омин.\n☝Аъзо бўлишни унутманг!\n🗓 7- ИЮЛЬ СЕШАНБА\n5 VAQT NAMOZ ☪ 6 Jul, 01:04\n🍃 ХАЙРЛИ ТОНГ Азизлар!☀\n🌟АЛЛОҲИМ тонгингизни нурафшон, кўнглингизни хотиржам қилсин.. Аллоҳ берган яна бир тонгни қарши олдик ўзига ҳамд ва шукрлар бўлсин.!\n🌱Тириклигимиз, саломатлигимиз, тинчлигимиз булар бизга берилган имкониятдир.!\n⏳ Ҳаёт қисқа.. Уни адоват, нафрат, хафагарчилик билан ўтказиш ярамайди..\n🌹Табассум қилинг, севинг, ёмонлик қилганга ҳам мурувват кўрсатинг, ҳаётдан завқланиб, бахра олиб яшай билинг. Токи биздан фақат яхшилик қолсин..\n☘Аллоҳ барчамизни юзи нурли, сўзи ҳузурли, толеимизни баланд, ризқимизни кенг қилсин.! Қалбимиздаги ниятларимизни ижобат айласин! Кунимизни файзли ва мазмунли қилиб, ҳайру барокатларини ёғдирсин\n5 VAQT NAMOZ ☪ 5 Jul, 22:54\n🗓 6- ИЮЛ ДУШАНБА\nНабийлар намозда бўладилар.\nБоязид Бистомийнинг балоғат ёшига етишиш воқеаси.\n5 VAQT NAMOZ ☪ 5 Jul, 07:27\n🗓 5- ИЮЛ ЯКШАНБА\n5 VAQT NAMOZ ☪ 4 Jul, 13:44\n✅ НAМОЗНИ ТЎҒРИ ЎҚИМОҚ\nНамознинг руку, сажда ва бошқа рукнларини амр этилганидек, ўз жойларига қўйиб ўқимоқ керак. Саодат асрида Пайғамбаримиз (соллаллоҳу алайҳи васаллам) бир намозхоннинг руку, саждаларга эътиборсизлигини кўрдилар ва марҳамат этдилар:\n📌 «Бу киши намозларида шундай давом этсалар, «ярим» ҳолда кетадилар ва ҳеч қандай фойда кўролмайдилар».\nНамоз яъни рукнлари жой-жойига қўйиб, амр қилинганидек ўқилмаса, баъзи тақиқларга кўра, намозликдан чиқади. Намозни мазах қилгандай бўлади. Тўғри намоз ўқимаган кишининг динида хайр бўлмайди. Пайғамбаримиз (соллаллоҳу алайҳи васаллам) марҳамат этадилар.\n📌 «Намоз - диннинг устуни. Уни мукаммал ўқиган динни мукаммал қилган, уни бузган динни бузган бўлади. Намоз — мўминнинг меърожидир».\n"Имом Ғаззолий ўгитлари" китобидан.\n5 VAQT NAMOZ ☪ 4 Jul, 07:10\n🗓 4- ИЮЛ ШАНБА\nХайрли Тонг Қадирдоним!\nКунингиз омадли ва энг файзли кунларингиздан бири бўлсин! Кўнгил хотиржамлиги асло тарк этмасин!\n5 VAQT NAMOZ ☪ 3 Jul, 06:01\n🌹 ЖУМА МУБОРAK! 🌹\n🌹Айтмоқ истаб сизга гапларим.\n🌹Пок қалб ила жайнамоз олинг.\n🌹Мусофирлар тақдири баъзан ..\n🌹Келинг бугун бир дардлашайлик.\n5 VAQT NAMOZ ☪ 3 Jul, 05:59\n🗓 3- ИЮЛ ЖУМА\n5 VAQT NAMOZ ☪ 2 Jul, 19:28\n🌙•🌹Яхши дам олинг хайр тонггача\n5 VAQT NAMOZ ☪ 2 Jul, 12:08\nНамозни видолашувчи кишидек ўқинг!\n5 VAQT NAMOZ ☪ 1 Jul, 21:05\n🗓 2- ИЮЛ ПАЙШАНБА\n5 VAQT NAMOZ ☪ 1 Jul, 07:54\nБЕШ ВАҚТ НАМОЗ ДАРСЛАРИ\n🗓 1- ИЮЛ ЧОРШАНБА\n5 VAQT NAMOZ ☪ 29 Jun, 22:40\n🌹🍀ХАЙРЛИ ТОНГ 🍀🌹\n❄Биласизми?! Энг яхши, энг\n❄чиройли ризқ мол - мулк эмас.\n🌹🍀 Хотиржам, қаноатли қалб,\n🌹🍀Равшан ақл, соғлом фикр,\n🌹🍀 Онанинг дуоси,\n🌹🍀 Отанинг меҳри,\n🌹🍀 Ака - уканинг борлиги,\n🌹🍀 Дўстнинг эътибори,\n🌹🍀 Аллоҳ учун яхши кўриб дуо\n🌹🍀қилувчи инсоннинг сиз учун\n🌹🍀энг афзал ризқдир\n🌸Аллоҳ бу неъматларни сиздан\n🌸узоқ қилмасин! Қайси биридир\n🌸узилган бўлса, ўрнини ундан\n🌸яхшиси билан тўлдирсин!!!\n5 VAQT NAMOZ ☪ 29 Jun, 22:36\nТойсаладан ривоят қилинади:\n“У киши Ибн умар розияллоҳу анҳунинг “Ота-онани йиғлатиш оқ бўлишдир ва гуноҳи кабиралардандир”, деганини эшитган экан”.\nШарҳ: Демак, нотўғри муомала, гап-сўз ёки қандайдир хатти-ҳаракат оқибитида фарзанд ота-онанинг йиғлашига сабаб бўлса, оқ бўлган саналади, яъни улкан гуноҳ содир қилган бўлади. Шунинг учун ҳар бир мўмин-мусулмон фарзанд зинҳор ва зинҳор ота-онасини хафа қилмаслиги ва уларнинг кўзига ёш келишига сабаб бўлиб қолмасликка ҳаракат қилиши, уриниши лозим.\n📚“Одоблар хазинаси” китобидан.


Евро-2020 учрашувларини 100 млн.дан ортиқ, финални 328 млн одам томоша қилган - EFFECT.UZ\nУЕФА Евро-2020 томошабинлари ҳақидаги маълумотларни эълон қилди.\nМусобақа давомидаги учрашувларни жонли тарзда кузатган жами аудитория 5,2 миллиард томошабинни ташкил этади. Евро финал баҳсини эса 328 миллион томошабин томоша қилди: Евро -2016 финалини ҳам тахминан шунча одам кўрган эди.\nЎртача ҳисобда Евро-2020нинг ҳар бир учрашуви 100 миллион томошабин томонидан кузатилган.\nЕвропа Иттифоқнинг таъкидлашича, бу Европа чемпионати барча даврларнинг энг томошабоп воқеаларидан бирига айланди ва трансляция рекордини ўрнатди.\nTeglar:Uefa, Евро-2020, Томошабинлар


2019 йил 28 октябр куни Ўзбекистон Савдо-саноат палатаси томонидан Ўзбекистон-Корея кооперацион биржаси ташкил этилди.\nМазкур учрашувдан кўзланган асосий мақсад Ўзбекистон ва Корея ишбилармон доиралари ўртасида савдо-иқтисодий ҳамкорликни кенгайтиришдан иборат. Тадбирда икки мамлакатнинг нуфузли компаниялари иштирок этди.\nТадбир доирасида Корея ва Ўзбекистон ишбилармон доира вакиллари ўртасида LED-дисплейлар, қадоқлаш маҳсулотларини ишлаб чиқариш, тиббиёт ускуналари, косметика маҳсулотлари, хавони тозаловчи ускуналарни ишлаб чиқариш каби соҳаларда қўшма бизнес лойиҳаларини амалга ошириш учун якка тартибда музокаралар ташкил этилди.\nТадбир давомида Корея Республикаси делегацияси вакиллари Ўзбекистонда инвестицион муҳитни янада яхшилаш, иқтисодиётни либераллаштириш, тадбиркорларнинг қонуний ҳуқуқ ва манфаатларини ҳимоя қилиш борасида амалга оширилаётган ишлар билан танишдилар. Биржа доирасида бир қатор келишувлар ва меморандумлар имзоланди.


Ахлат учун тўловлар ўзбекистонликлар учун оширилиши мумкин\nУшбу қарор чиқиндиларни саралаш ва йиғиш харажатлари туфайли қабул қилиниши мумкин.\n"Махсустранс" ахлат учун тарифни оширишни таклиф қилди, чунки саралаш ва йиғиш учун кўпроқ маблаг ъталаб этилади. Бу ҳақда корхона директори ўринбосари Шерзод Каттахўжаев пилот дастурни эълон қилиш пайтида айтиб ўтди, деб хабар беради Репост мухбири.\nШерзод Каттахўжаевнинг сўзларига кўра, Махсустранс компанияси Осиё тараққиёт банки томонидан ажратилган кредитлар ҳисобига янги техника ва бошқа жиҳозларни сотиб олган.\nБугунги кунда бир кишига ставка 4500 сўмни ташкил этади, бу энг кам ставка. Ҳозирча у бизнинг харажатларимизни қоплайди, аммо биз пул топмаяпмиз. Даромадимиз сингари харажатларимиз ҳам бор. Келажакда сиз контейнерлар, пакетлар ва бошқаларни сотиб олишингиз керак. Бизнинг ишимиз ва сарф-харажатларимиз кўп. Биргина тақдим этилаётган пакетнинг нархи 5000 сўмдан ошади, киши бошига 4500 сўм. Шунга асосланиб, биз, албатта, тарифни ошириш бўйича таклиф билан чиқдик,\n- деди Шерзод Каттаходжаев.\nБундан ташқари, "Махсустранс" ДУК маслаҳатчиси Тимур Аҳмедов ресурсларни этишмаслиги сабабли зудлик билан бутун Тошкентни чиқиндиларни саралаш учун идиш билан таъминлаш мумкин эмаслигини таъкидлади.\n2,5 миллион кишига дастурни дарҳол бошлаш учун ресурслар этарли эмас. Масалан, АҚШда бундай дастурлар учун катта маблағлар ажратилган, йил давомида тайёргарлик ишлари олиб борилмоқда. Бу эрда бизда бундай имконият ёъқ, афсуски,\n- таъкидлади Аҳмедов.\nҚайд этилишича, тажриба лойиҳасининг дастлабки босқичида Тошкент шаҳрининг 75 минг аҳолисини контейнер билан таъминлаш кўзда тутилган. Келгуси йилларда ўсишни 200-400 минг кишига этказиш кутилмоқда. Маълум қилинишича, қонунга биноан "Махсустранс" уч йил ичида бутун Тошкентни таъминлаши керак, аммо корхона маслаҳатчисининг сўзларига кўра, буни уч йил ичида бажариш қийин.\nЭслатиб ўтамиз, аввалроқ Тошкентда ҳар куни икки минг тонна чиқинди ишлаб чиқарилиши маълум бўлган эди. Тошкент бир қатор маҳаллалар аҳолисидан чиқиндиларни алоҳида йиғиш тизимини жорий қилади, шунингдек, Махсустранс ўйинлар орқали чиқиндиларни саралаш маданиятини тарғиб қилмоқчи эди.


Мана бир неча йилдан бери бутун дунё 30 июнь кунини “Халқаро парламентаризм куни” сифатида кенг нишонламоқда. Ушбу санани белгилаш тўғрисидаги қарор бундан икки йил муқаддам, 2018 йил 22 май куни БМТ Бош Aссамблеясининг 72-сессиясида 72/278-сонли резолюция орқали қабул қилинган эди.\nБайрамнинг айнан 30 июнь куни қилиб белгиланиши бежиз эмас. Бу сана сайёрамиздаги энг кекса халқаро ташкилотлардан бири – Парламентлараро Иттифоқ тарихи билан чамбарчас боғлиқдир. 1889 йилда айнан шу куни Париж шаҳрида Парламентлараро Иттифоқнинг илк халқаро конференцияси очилган эди.\nТан олиш керакки, 21 асрга келиб парламентлар жамият ва давлат ўртасидаги муносабатларни таъминловчи муҳим институтга айланишга улгурди. Бугунги кунда жаҳон мамлакатларида парламентлар демократиянинг ажралмас қисми сифатида нафақат қонунчилик жараёнинг узлуксизлигини таъминлашда, балки вакиллик ҳокимияти принципини рўёбга чиқаришда ҳам катта ҳисса қўшмоқда.\nЖумладан, Ўзбекистонда ҳам сўнгги йилларда мамлакатимиз қонун чиқарувчи олий органининг ўрни анча юксалди. Унинг фаолиятида тизимли ўзгаришлар, янгиланишлар рўй бермоқда. Шуниси қувонарлики, мамлакатимиз раҳбари ҳокимият вакиллик органлари фаолиятига катта эътибор қаратиб, улар билан доимий мулоқот қилиб келмоқда.\nЧунончи, ҳар йили Президент Шавкат Мирзиёйев томонидан Олий Мажлисда Мурожаатнома эълон қилиниши ва шу асосда ижтимоий-иқтисодий ривожланишга оид Давлат дастури қабул қилиниб, унинг ижроси парламент томонидан назоратга олиниши фикримизнинг яққол далилидир. Шу пайтга қадар 3 марта, яъни 2017, 2018 ва 2020 йилларда Президент томонидан Олий Мажлисга Мурожаатномалар йўлланган бўлиб, уларда белгиланган вазифалар нафақат Олий Мажлиснинг, балки бутун депутатлар корпусининг фаолиятини тубдан ўзгартириб юборди.\nБугунги кунда Олий Мажлис мамлакатимизнинг миллий манфаатларини ҳимоя қилишга ҳамда илгари суришга асосланган ташқи сиёсий фаолиятнинг ҳам фаол иштирокчисига айланди. Сўнгги уч йилда Олий Мажлис Парламентлараро Иттиқоқ, МДҲ Парламент Aссамблеяси, ЕХҲТ Парламентлараро Aссамблеяси каби қатор нуфузли парламентлараро уюшмаларга аъзо бўлиб кирди. Шунингдек, Туркий тилли давлатлар Парламент Aссамблеясига аъзо бўлиб киришга тайёргарлик кўрмоқда.\nИшончимиз комилки, миллий парламентимиз халқ манфаатларини ифодаловчи демократик орган сифатида бундан кейин ҳам халқимиз фаровонлиги, Ватанимиз равнақи, юртимиз тинчлиги йўлида амалга оширилаётган ислоҳотларнинг фаол иштирокчиси бўлиб қолаверади.\nалоқалар қўмитаси раисининг ўринбосари\nКўришлар сони: 76


Кейинги кунларда Беларусдаги поляк фаоллари устидан суд жараëнлари бў\nБеларус ҳукумати ва сиёсий фаол бўлган этник поляклар ўртасидаги можаро янгилик эмас.\nБироқ авторитар Беларус режими ва мустақил поляк фаоллари ўртасида келиб чиққан ҳозирги қарама-қаршилик Европа иттифоқи ва Минск ўртасида эндигина бошланган мулоқот жараëнига путур етказиши мумкин.\nБу можаро Минск шаҳрида поляк фаоллари ҳибсга олингани ва таниқли поляк гуруҳлари ўз идорасидан ҳайдаб чиқарилганидан кейин бошланди. Ўтган ҳафта бу воқеаларга Варшава ҳукумати аралашганидан кейин уюштирилган норозилик намойишларида “Беларусдаги поляклар иттифоқи” ташкилотининг 30дан ортиқ фаоли¸ жумладан ташкилот раҳбари Анжелика Борис ҳам қўлга олинди.\n16 феврал куни кечқурун Европа иттифоқининг Ташқи сиёсат бўйича юқори лавозимли расмийси Кэтрин Эштон Беларусдаги воқеалар борасида “жиддий хавотир” билдирди.\nЕИ ташқи ишлар идораси матбуот котиби 17 феврал куни Брюсселда журналистларга буларни айтди:\n- ”Беларусдаги поляклар иттифоқи” билан боғлиқ воқеаларни бир неча кундан бери кузатиб келаяпмиз. Кеча кечқурун олий вакил баёнот эълон қилиб вазият ҳақида “жиддий хавотир ва ташвиш” билдирди, деди Лутз Гуеллнер.\nУнга кўра, Эштон бу масалани Беларус ҳукумати билан бевосита муҳокама қилиш йўлларини изламоқда. Шу кунларда Европа иттифоқи ва Беларус расмийлари ўртасида телефон орқали сўзлашув бўлиши мумкин.\nБеларус ҳукумати ва мамлакатда озчиликни ташкил этган 400 мингга яқин поляклар ўртасидаги муносабат доим таранг бўлиб келган. 2005 йилда Беларус президенти Александр Лукашенко мустақил поляк фаолларини ўз режимини беқарорлаштириши мумкин омил дея атаган.\nМинск ҳукумати поляк тили, маданияти ва анъаналарини тарғиб қилиб келган Анжелика Борис етакчилигидаги “Беларусдаги поляклар иттифоқи” ташкилотини рўйхатга олмаган. Унинг ўрнига Минкс ҳукумати тарафдори бўлган поляк ташкилотини қўллаб-қувватлаб келмоқда.\nБеларусдаги сўнгги воқеалар Полша ҳукуматини жиддий ташвишга солмоқда. Полша Ташқи ишлар вазири Радослав Сикорский 12 феврал куни беларуслик ҳамкасби Сергей Мартинов билан Варшавада ўтказилган музокаралардан кейин Полша Беларусда этник полякларнинг таъқиб қилиниши учун масъул бўлган Минск расмийларига қарши виза чеклови жорий этиш билан таҳдид қилди. Аммо ҳозиргача ҳеч кимга виза чеклови эълон қилинмади. Кузатувчилар¸ афтидан Варшава Европа иттифоқи Ташқи ишлар вазирлари йиғилишида қандай қарор қабул қилинишини кутмоқда¸ деган фикрда.\nБрюсселдаги Европа сиёсий тадқиқотлар маркази таҳлилчиси Пётр Качинский Озодлик билан суҳбатда Беларус мустақил поляк фаолларини таъқиб қилиш сиёсатидан воз кечиши учун Варшава саҳна ортида иш олиб бораётганини айтди.\n- Мен хабарлар оқимидан бир томонлама эмас, икки томонлама йўлни кўряпман. Бир томондан Полша ҳукумати агар бу жараён давом этса, нима бўлишини айтмоқда. Айни пайтда улар президент Александр Лукашенкони хатоликларга барҳам бериб ўз сиёсатини ўзгартиришга чақирмоқда. Агар бу амалга ошса, Европа иттифоқи ва Беларус муносабатларига ижобий таъсир этиши мумкин, дейди ғарблик таҳлилчи.\nКузатувчилар¸ агар Минск мустақил этник полякларга босимни кучайтиришда давом этса, Халқаро валюта жамғармаси инқирозни бошдан кечираётган Беларусга кредит беришни тўхтатиши мумкин¸ деган фикрда. Ўтган йил Халқаро валюта жамғармаси Беларусга 2,2 миллиард доллар миқдорида кредит ажратган.